text:
पर्यावरण
पर्यावरण कौनो जीवधारी के चारों ओर पावल जाये वाली सगरी जैविक आ अजैविक चीजन क एकट्ठा रूप हउवे जेवना से ओ जीवधारी के जीवन परभावित होला।
पर्यावरण में सगरी प्राकृतिक आ मनुष्य क बनवाल चीज भी आ जाला; सगरी जिंदा जीव-जंतु से लेके बेजान चीज ले, सभ कुछ आ जाला।[1] एही से पर्यावरण में दू तरह क चीज गिनावल जाला: "जैविक संघटक" - सगरी जिंदा जीव-जंतु, पेड़-पौधा, बैक्टीरिया आ कीड़ा-मकोड़ा सभ; आ "अजैविक संघटक" - सगरी बेजान भौतिक आ रासायनिक चीज, जइसे पहाड़, मैदान, माटी, हवा, पानी इत्यादि।[2]
प्राकृतिक पर्यावरण क मतलब होला अइसन कुल चीज जेवन प्रकृति में अपने आप मिलेलीं आ मनुष्य द्वारा ना बनावल हईं। एगो अउरी अर्थ में ओइसन सारा जगहन की पर्यावरण के प्राकृतिक पर्यावरण कहल जाला जहाँ मनुष्य क बहुत कम हस्तछेप भइल होखे। प्राकृतिक पर्यावरण की अंग की रूप में कौनो जगह क जमीनी रचना, जलवायु, नदी, झील, प्राकृतिक बनस्पति, जीव-जंतु आ इन्हन से जुडल सभ तरह क क्रिया के अध्ययन होला। प्राकृतिक पर्यावरण की बिपरीत बनावटी पर्यावरण एगो अइसन पर्यावरण होला जेवना क रचना आदमी अपनी हिसाब से करेला। बनावटी पर्यावरण में उहे क्रिया-प्रक्रिया होले जेवन प्राकृतिक पर्यावरण में होले लेकिन ई आदमी द्वारा बहुत ढेर नियन्त्रित आ परभावित होले।
पर्यावरण अवनयन क मतलब होला पर्यावरण की गुणवत्ता में कमी। एही क एगो प्रकार हवे प्रदूषण जेवना में प्राकृतिक पर्यावरण में कौनो अइसन चीज क प्रवेश मनुष्य की काम द्वारा होला जेवना से प्राकृतिक पर्यावरण क ब्यवस्था गड़बड़ा जाला आ एकरी गुणवत्ता में कमी होला। हवा, पानी अउरी माटी में मनुष्य द्वारा फईलावल गंदगी से होखे वाला प्रदूषण अइसने एगो घटना बा।[3][4]
पर्यावरण क पढ़ाई करे वाला बिज्ञान के पर्यावरण बिज्ञान कहल जाला। एकरी आलावा भूगोल में एकर अध्ययन होला।
बिसयसूची
इकोलॉजी[संपादन]
इकोलॉजी में जीव सभ आ उनहन के पर्यावरण के बीच क्रिया-प्रतिक्रिया क अध्ययन आ बैज्ञानिक बिस्लेषण कइल जाला। ए बिज्ञान के पर्यावरणीय-जीव बिग्यान भी कहल जाला। मुख्य रूप से इ बिग्यान कौनो आस्थान की पर्यावरण के एगो सिस्टम मान के ओकर अध्ययन करे ला।
सिस्टम चाहे तंत्र क मतलब होला अइसन इकाई जेवना क सगरी हिस्सा एक-दुसरा से जुडल होखे आ आपस में क्रिया-प्रतिक्रिया करत होखे आ एही वजह से ऊ सिस्टम कई टुकड़न से मिल के बनला की बावजूद एगो सिंगल इकाई की रूप में ब्यवहार करत होखे।
ए नजरिया से देखल जाय त हमनी की पृथ्वी क पर्यावरणो एगो बहुत बड़हन सिस्टम के रूप में काम करेला। पर्यावरण क रचना कई चीज से मिल के भइल बा जिनहन के एकर अंग (पार्ट भा एलिमेंट) कहल जा सकेला आ तबो पर ई अलग-अलग अंग कौनों न कौनो क्रिया-प्रक्रिया द्वारा एक दुसरा से जुड़ के पुरा पर्यावरण के एगो सिंगल ज़िंदा इकाई की रूप में काम करे लायक बनावेला। एही से पर्यावरण के एगो पारिस्थितिक तंत्र कहल जाला। एकरे बाद दुसरा स्तर पर दुनिया के अलग-अलग इलाका में अलग-अलग किसिम के पर्यावरण दसा के कारण अलग तरह के बायोम पावल जालें। या फिर अउरी छोट स्तर पर भी पृथ्वी के कौनों हिस्सा के इकोसिस्टम मान के ओकर अध्ययन आ बिस्लेषण कइल जा सके ला।
इकोसिस्टम की रूप में पर्यावरण के मान लिहला पर एकरी अध्ययन में कई तरह क सुबिधा हो जाला। सबसे बड़ बात ई कि तब ई मान लिहल जाला की पर्यावरण की कौनो छोट से छोट अंग में कौनो बदलाव होई त ओकर परभाव पूरा पर्यावरण पर पड़ी। ए तरह से पर्यावरण में होखे वाला बदलाव क अध्ययन करे में बहुत सुबिधा हो जाला।
प्राकृतिक पर्यावरण[संपादन]
प्राकृतिक पर्यावरण प्रकृति में अपने आप, यानि प्राकृतिक रूप से पावल जाए वाली सगरी जिंदा आ बेजान चीजन के एकट्ठा रूप हवे। अइसन प्राकृतिक दसा जेह में आदमी क हस्तक्षेप बहुत कम भइल होखे। पूरा ब्रह्मांड प्राकृतिक बा, बाकी ई शब्द अकसर पृथ्वी खातिर इस्तमाल कइल जाला, या पृथ्वी के कौनों खास इलाका खातिर। एह तरह के पर्यावरण में पृथ्वी पर पावल जाए वाली सगरी जीव सभ के प्रजाति, चट्टान, जलवायु, मौसम आ अन्य प्राकृतिक संसाधन सभ के शामिल कइल जाला जेकरा से मनुष्य के जीवन संभव बा आ जवना पर मनुष्य के सगरी वर्तमान आर्थिक गतिबिधि सभ मूल रूप से निर्भर बा।[5] प्राकृतिक पर्यावरण के बिपरीत, मनुष्य के बनावल पर्यावरण बा। पृथ्वी के बहुत सारा इलाका में मनुष्य अपना गतिबिधि से मूल प्राकृतिक दसा सभ के एतना बदल दिहले बा, जइसे कि खेती खातिर या शहर बसावे खातिर, कि अब उहाँ के प्राकृतिक पर्यावरण बदल के मनुष्य-निर्मित पर्यावरण बन गइल बाटे। इहाँ तक कि बहुत मामूली बुझाए वाला बदलाव, जइसे कौनों रेगिस्तानी इलाका में माटी के देवाल आ छान छप्पर डाल के घर बना लिहल भी आसपास के पर्यावरण के आर्टिफिशियल पर्यावरण में बदल देला, ऊ प्राकृतिक ना रहि जाला। हालाँकि, बहुत सारा जियाजंतु आपन घर बनावे लें आ बहुत बड़ आकार के रचना भी क देलें, उनहन के कइल बदलाव प्राकृतिक पर्यावरण के हिस्सा मानल जाला।
वास्तव में पूर्ण रूप से प्राकृतिक पर्यावरण पृथ्वी पर साइदे कहीं मिले, आ कौनों भी जगह के प्राकृतिकता 100% प्राकृतिक से 0% प्राकृतिक के बीच कहीं होला। वास्तव में प्राकृतिक पर्यावरण के चीजन के एह तरीका से देखल जा सके ला कि इनहन के प्राकृतिकता मनुष्य के कामकाज के परभाव से केतना सुरक्षित बा।[6] कुछ लोग के कहनाम इहो बा कि जब मनुष्य के काम से पूरा पृथ्वी के जलवायु सिस्टम आ हवा के बनावट में बदलाव हो रहल बा, पृथ्वी के कौनों हिस्सा आज अइसन नइखे बचल जवना के सही अरथ में प्राकृतिक कहल जा सके।
एक ठो दूसर संर्दभ में, प्राकृतिक पर्यावरण शब्द के प्रयोग जीवजंतु के आवास (हैबिटाट) खातिर भी होला। उदाहरण खातिर, जब ई कहल जाय कि जिराफ सभ के प्राकृतिक पर्यावरण सवाना घास के मैदान हवे।
पृथ्वी बिज्ञान आ भौतिक भूगोल जइसन बिसय जे मुख्य रूप से एह तरह के पर्यावरण के अध्ययन करे लें, प्राकृतिक पर्यावरण के चार हिस्सा में बाँटे लें: थलमंडल, वायुमंडल, जलमंडल आ जीमंडल। कुछ बिद्वान लोग हिममंडल (क्रायोस्फीयर, बर्फ वाला हिस्सा) आ मृदामंडल (पेडोस्फीयर, माटी वाला हिस्सा) के अलग से गिने लें आ पृथ्वी के छह गो मंडल में बाँटे लें।
आदमी आ पर्यावरण[संपादन]
जइसे पृथिवी पर हर जीव-जंतु अपनी पर्यावरण की संघे क्रिया-प्रतिक्रिया (अन्तर्क्रिया) करेला ओइसहीं मनुष्यो अपनी पर्यावरण की संघे अन्तर्क्रिया करेला। मनुष्य आ ओकरी पर्यावरण की बीच की संबंध क अध्ययन दू तरह से कइल जाला इतिहासी रूप से, मने कि 'समय की साथ बदलाव'; आ भूगोलीय रूप से, मने कि अस्थान की संघे बदलाव।
इतिहास देखल जाय त ई पता चलि की मानव क आपनी पर्यावरण की संघे कई तरह का संबंध रहि चुकल बा। पहिले मनुष्य अउरी जीव जंतु की तरे हर तरह से पर्यावरण पर निर्भर रहे आ पर्यावरण की क्रिया से मनुष्य क जीवन नियंत्रित होखे। आज मानव समाज पर्यावरण में बहुत भारी बदलाव क सकत बा आ क इले बा।आज मानव समाज की लगे एतना घातक परमाणु बम आ हाइड्रोजन बम बा कि ऊ पुरा पृथ्वी क (मने सगरी पर्यावरण क) बिनास करे में सक्षम बा। ई पूरा बिकास कइसे भइल एकर अध्ययन बहुत रोचक आ ज्ञान देवे वाला विषय हो सकेला।
भूगोल की हिसाब से देखल जाय त अलग-अलग जगह पर मानव समाज का ओकरी पर्यावरण की संघे अलग तरह क संबंध मिली। मनुष्य आ पर्यावरण की बिचा में होखे वाला क्रिया-प्रतिक्रिया आ ओकर परभाव कइसे एक जगह से दूसरी जगह बदलत जाला एकर अध्ययन भूगोल में कइल जाला।
पर्यावरणीय मुद्दा आ समस्या[संपादन]
पर्यावरणी मुद्दा या पर्यावरणी समस्या, पर्यावरण पर मनुष्य के नोकसानदेह परभाव हवे। बहुत लंबा समय से ई चिंता के बिसय रहल बाड़ें, बाकी अभिन ले इनहन के सुलझाव पूरा तरीका से ना हो पवले बा।[7]
एकर पूरक बिचार हवे पर्यावरण संरक्षण, मने कि पर्यावरण के सुरक्षा, में अइसन काम के शामिल कइल जाला जे ब्याक्तिगत, संस्थागत भा सरकारी या अंतरराष्ट्रीय स्तर पर प्राकृतिक पर्यावरण के दसा के मनुष्य के परभाव से सुरक्षा देवे खाती कइल जा रहल बाने; चाहे पर्यावरण के लाभ खातिर भा मनुष्य के फायदा खाती। पर्यावरणवाद, एक तरह के सामाजिक आ पर्यावरणी आंदोलन हवे जवना के तहत पर्यावरणी मुद्दा सभ के साथ निपटे बदे जागरुकता, शिक्षा आ सामाजिक सक्रियता बढ़ावे खातिर काम कइल जाला।[8]
प्रदूषण[संपादन]
प्रदूषण जब कौनो तरह के हानिकारक तत्व प्रकृति में पावल जाये वाला हवा, पानी चाहे माटी जैसन उपयोगी चीजन में मिल के ओके गंदा कर देला आ ओके आदमी के उपयोग लायक ना रहे देला त एही के प्रदूषण कहल जाला। एकर सीधा बुरा असर आदमी आ सगरी जीव-जंतु पेड़-पौधा पर पड़ेला। जवन नुक्सानदेह पदार्थ की मिलला से प्रदूषण होला, माने कि जवन पदार्थ प्रदूषण के कारण होला, ओके प्रदूषक कहल जाला।
प्रदूषण के एइसन घटना अपने-आप प्राकृतिक रूप से भी हो सकेला आ एह में आदमी के भी हाथ हो सकेला। आदमी द्वारा होखे वाला प्रदूषण में जबसे आदमी बिज्ञान आ तकनीक में आगे बढल बा तबे से ढेर इजाफा भइल बा। एक परकार से आदमी खुदे अपनी पर्यावरण में नुकसानदेह पदार्थन के पहुँचा के प्रदूषण फइला रहल बा जेवना से पर्यावरण आ प्रकृति में नुकसानदेह परिवर्तन देखेके मिलत बा।
नदी की पानी में शहरी नाला अउरी फैक्टरी के जहरीला पानी मिलले से नदी के पानी पिए लायेक ना रहि जाला। अगर एइसन जहरीला पदार्थन के बहुत अधिक मात्रा पानी में मिल जाला त ऊ पानी नहाये लायक भी ना रहि जाला आ ओ में रहे वाला जीव-जंतु भी मरे लागेलन आ ऊ पानी गाय-गोरू के भी पिए लायक ना बचेला। नदी, ताल, तलही आ झील में ए तरह क प्रदूषण जल प्रदूषण कहल जाला।
एही तरह से हवा प्रदूषण, शोर प्रदूषण, माटी प्रदूषण, ठोस-कचड़ा प्रदूषण, प्रकाश प्रदूषण आदि कई परकार के प्रदूषण आजकाल पूरा विश्व खातिर समस्या बनल बा।
जलवायु बदलाव[संपादन]
जलवायु बदलाव भा जलवायु परिवर्तन (Climate change), पृथ्वी के जलवायु में लंबा समय के दौरान होखे वाला बदलाव हवे। खासतौर पर वर्तमान समय में मनुष्य के क्रियाकलाप से भूमंडलीय तापन के कारन जलवायु में होखे वाला परिवर्तन एगो प्रमुख चर्चा के बिसय बाटे आ कुछ लोग के हिसाब से निकट भबिस्य में पृथ्वी आ मानवता खातिर एगो खतरा बाटे।
बैस्विक गरमाव आ एकरे कारण जलवायु में बदलाव पछिला लगभग एक सदी के समय में धरती के जलवायु सिस्टम में औसत तापमान के बढ़ती आ एकरा से जुड़ल परभाव सभ खातिर इस्तेमाल होखे वाला शब्दावली हवे। कई तरह के बैज्ञानिक सबूत ई देखा रहल बाने कि जलवायु सिस्टम गरम हो रहल बाटे।
पर्यावरण दर्शन[संपादन]
पर्यावरण दर्शन दर्शनशास्त्र के शाखा हवे जे एह बात पर विचार करे ले की आदमी क अपनी पर्यावरण की बारे में का सोच आ बिचार बा, लोग आपनी पर्यावरण की बारे में कइसे सोचेला। पर्यावरण दर्शन ए बारे में चिंतन करे ला कि पर्यावरण के मनुष्य की संदर्भ में कइसे देखल जात बा आ मनुष्य अपना के पर्यावरण की संदर्भ में कइसे देखत बा।
आसन भाषा में कहल जाय त ई ए बात क अध्ययन करे ला की हमनी क अपनी पर्यावरण की बारे में का सोचत बाड़ीं आ हमहन क अपनी पर्यावरण की बारे में जेवन सोच बा ऊ केतना ठीक बा आ केतना गलत बा। पर्यावरण दर्शन क कुछ मुख्य सवाल नीचे दिहल गइल चीजन से संबधित बा:[9]
- पर्यावरण आ प्रकृति के कइसे परिभाषा दिहल जाय?
- पर्यावरण क मूल्यांकन कइसे होखे?
- पर्यावरण आ पशु-पक्षी की बारे में नैतिक बिचार का होखे के चाही?
- लुप्त होखे की खतरा वाली प्रजातिन की बार में राय?
- पर्यावरण वाद आ डीप इकोलाजी?
- पर्यावरण क सुंदरता आ एकर सुंदरताशास्त्र?
- पर्यावरण के फिर से वापस प्राकृतिक रूप में अस्थापना, आ
- भविष्य की पीढ़ी क पर्यावरण कइसन होखे के चाही?
संरक्षण[संपादन]
प्रबंधन[संपादन]
पर्यावरण प्रबंधन क अर्थ होला अइसन सारा चीज क मैनेजमेंट जेवना से पर्यावरण पर परभाव पड़त होखे। एकर मतलब पर्यावरण की प्रबंधन से नाहीं बलुक पर्यावरण के प्रभावित करे वाला चीजन की मैनेजमेंट से बा।
नीति[संपादन]
पर्यावरण नीति या पालिसी पर्यावरण की सुरक्षा आ एके प्रभावित करे वाला चीजन की बारे में योजना बनावे खातिर आधार देला। पर्यावरण नीति कौनों भी संस्था (जेह में कौनों राष्ट्र के सरकार से ले के कौनों प्राइवेट कंपनी ले सामिल बा) के द्वारा घोषित, ओह संस्था के पर्यावरण के बारे में सोच, बिचार, उद्देश्य इत्यादि के जाहिर करे वाला चीज हवे आ ई एह बात के वक्तव्य भा साफ-साफ कथन होला कि संस्था के पर्यावरणी मुद्दा सभ पर का पोजीशन बा आ पर्यावरण के मामिला में ऊ कवना किसिम के नैतिक भाव रखत बा, साथे-साथ पर्यावरण के सुरक्षा खातिर बनावल कानून आ रेगुलेशन सभ के ऊ संस्था कवना तरीका से पालन करी आ एकरे खातिर केतना तत्पर बाटे।
कानून[संपादन]
पर्यावरण कानून में ऊ सगरी अंतर्राष्ट्रीय संधि, समझौता आ कौनों देस में बनावल कानून आ जालें जेवन पर्यावरण की रक्षा खातिर बनावल गइल होखें। एकर मेन मकसद होला आदमी की क्रियाकलाप से प्राकृतिक पर्यावरण के होखे वाला नोकसान के रोकल आ पर्यावरण क टिकाऊपन बचावल।
पर्यावरणवाद[संपादन]
पर्यावरणवाद एक तरह के दर्शन, बिचारधारा आ सामाजिक आंदोलन ह जे पर्यावरण के सुरक्षा खातिर आ एकर मूल रूप बचावे खातिर बा। ई एक तरह के सामाजिक आ पर्यावरणी आंदोलन हवे जवना के तहत पर्यावरणी मुद्दा सभ के साथ निपटे बदे जागरुकता, शिक्षा आ सामाजिक सक्रियता बढ़ावे खातिर काम कइल जाला।[10]
इहो देखल जाय[संपादन]
संदर्भ[संपादन]
- ↑ सुरेश लाल श्रीवास्तव प्रतियोगिता दर्पण, मार्च, 2009 पृष्ठ 1423
- ↑ मधु अस्थानापर्यावरण एक संक्षिप्त अध्ययन
- ↑ सुरेश लाल श्रीवास्तव प्रतियोगिता दर्पण, मार्च, 2009
- ↑ मधु अस्थानापर्यावरण एक संक्षिप्त अध्ययन
- ↑ Johnson, D. L.; Ambrose, S. H.; Bassett, T. J.; Bowen, M. L.; Crummey, D. E.; Isaacson, J. S.; Johnson, D. N.; Lamb, P.; Saul, M.; Winter-Nelson, A. E. (1997). "Meanings of Environmental Terms". Journal of Environmental Quality. 26 (3): 581–589. doi:10.2134/jeq1997.00472425002600030002x.
- ↑ Symons, Donald (1979). The Evolution of Human Sexuality. New York: Oxford University Press. प. 31. ISBN 0-19-502535-0.
- ↑ Frances Harris (8 February 2012). Global Environmental Issues. John Wiley & Sons. पप. 15–. ISBN 978-1-119-95208-4.
- ↑ Eccleston, Charles H. (2010). Global Environmental Policy: Concepts, Principles, and Practice. Chapter 7. ISBN 978-1439847664.
- ↑ Belshaw, Christopher (2001). Environmental Philosophy. Chesham: Acumen. ISBN 1-902683-21-8.
- ↑ Eccleston, Charles H. (2010). Global Environmental Policy: Concepts, Principles, and Practice. Chapter 7. ISBN 978-1439847664.


c: text/html

text:
बौद्ध धर्म एगो प्रमुख
वर्तमान समय में ई धर्म भारतीय उपमहादीप, पूर्ब एशिया आ दक्खिन पूर्ब एशिया में प्रमुख रूप से बिस्तार लिहले बाटे। एकरे माने वाला लोग के संख्या के हिसाब से ई दुनिया के चउथा सभसे बड़ा धर्म बाटे।
वर्तमान भारत आ नेपाल के सीमावर्ती इलाका में शाक्य कुल में पैदा राजकुमार सिद्धार्थ, जिनके बाद में शाक्य मुनि आ गौतम बुद्ध कहल गइल बौद्ध धर्म के अस्थापना करे वाला रहलें। बुद्ध शब्द के अर्थ होला जेकरा के बोधि अर्थात सत्य के ज्ञान मिल चुकल होखे, जे जाग चुकल होखे। हालाँकि, बुद्ध के समय के बारे में कई ठो बिबाद बाड़ें, ज्यादातर लोग इनके जीवन 563 ई.पू. से 483 ई.पू. की बीच में मानेला।

robotstxt: allowed

filter: keep


text:
ट्रिपल एक्स (फ्रेंचाइज)
xXx (जेकरा के ट्रिपल एक्स कहल जाला) अमेरिकी एक्शन फिलिम फ्रेंचाइज हवे जे रिच विल्कीस द्वारा बनावल गइल। एह फ्रेंचाइज में मुख्य स्टार विन डीजल आ आइस क्यूब बा लोग आ एह फ्रेंचाइज में अबतक ले तीन गो फिलिम बाड़ी: xXx (2002), xXx: स्टेट ऑफ दि यूनियन (2005) आ xXx: रिटर्न ऑफ जैन्डर केज (2017), आ एक ठो शॉर्ट फिलिम बा: दि फाइनल चैप्टर: दि डेथ ऑफ जैन्डर केज। पूरा सीरीज के दुनिया भर में के कमाई $656 मिलियन बा।
बिसयसूची
फिलिम[संपादन]
xXx (2002)[संपादन]
ई फिलिम 9 अगस्त 2002 के रिलीज भइल, एह में स्टार एक्टर के रूप में विन डीजल रहलें जे जैन्डर केज के भूमिका कइलेन, अइसन करेक्टर जे थ्रिल आ एक्सट्रीम खेल में रुची वाला रहल, स्टंट करे वाला आ बागी रहल, जेकरा के नेशनल सिक्योरिटी एजेंसी (एनएसए) एगो घातक मिशन पर भेजलस कि मध्य यूरोप में रूसी आतंकबादी सभ के बिचा में जाके उनहन में शामिल हो के जानकारी जुटा सकें। फिलिम में एशिया आर्जेंतो, मार्टन सोकास, आ सैमुएल एल॰ जैक्शन लोग प्रमुख भूमिका में रहल। एकर डाइरेक्टर रॉब कोहेन रहलें जे पहिले फास्ट एंड फ्यूरियस के डाइरेक्ट क चुकल रहलें, जेह में विन डीजल के लीद रोल रहल।
xXx: स्टेट ऑफ दि यूनियन (2005)[संपादन]
ई फिलिम 29 अप्रैल 2005 के रिलीज भइल, एह में आइस क्यूब आ दारियस स्टोन के भूमिका रहल, एगो नया एजेंट के रूप में जे ट्रिपल एक्स प्रोग्राम के आगे बढ़ावे आ ई एजेंट वाशिंगटन डीसी द्वारा भेजल गइल रहे कि कई देशन के नेता सभ में पावर खाती लड़ाई के डिफ्यूज कइल जा सके।
xXx: रिटर्न ऑफ जैन्डर केज (2017)[संपादन]
फिलिम 20 जनवरी 2017 के रिलीज भइल, आ विन डीजल के वापसी जेंडर केज के रूप में भइल। अपना खुद के निर्वासित क चुकल एजेंट के वापसी के रूप में इनके दुबारा आगमान देखावल गइल। वापसी से पहिले इनके मुअल मानल गइल रहे, बाकी नया आ हाई लेवल के षड्यंत्र में शामिल देश सभ के परिणाम के रूप में इनके दुबारा आगमन भइल। [4]
भाबिस्य[संपादन]
वेरायटी मैगजीन के दिहल एगो इंटरभ्यू में विन डीजल कहलें कि पैरामाउंट उनसे संपर्क क चुकल बा कि एह सीरीज में नाया फिलिम बनावल जाय, इहाँ तक कि मई 2017 में शूटिंग खाती डेट रखे के भी बिचार भ गइल बा, हालाँकि, एकरे बाद, एह सीरीज के बारे में कौनों नया खबर ना बा।[5]
शॉर्ट फिलिम[संपादन]
दि फाइनल चैप्टर: दि डेथ ऑफ जैंडर केज[संपादन]
साल 2005 में रिलीज भइल डाइरेक्टर्स कट के डीवीडी के साथे, जेह में पहिली फिलिम के कुछ अन्य सीन भी देखावल गइल रहलें जे मूल रिलीज में ना रहलें, एगो छोट फिलिम भी सामिल रहल। एह छोट फिलिम, दि फाइनल चैप्टर: दि डेथ ऑफ जैंडर केज, में xXx: स्टेट ऑफ दि यूनियन में बर्णित जैंडर केज के मउअत के देखावल गइल रहे।
एह छोट फिलिम में, जैंडर केज के रोल विन डीजल खाती स्टंट करे वाला ख्रिस्तियन लूपो द्वारा कइल गइल रहल आ एह में कहीं चेहरा ना लउके। कुछ पुरान संबाद जरूर विन डीजल के आवाज में रहलें जिनहन के दोबारा इस्तमाल कइल गइल रहल।
इहो देखल जाय[संपादन]
संदर्भ[संपादन]
- ↑ "XXX (2002)". British Board of Film Classification. 9 अगस्त 2002. पहुँचतिथी 21 जुलाई 2016.
- ↑ "XXX: State of the Union (2005)". British Board of Film Classification. April 29, 2005. पहुँचतिथी July 21, 2016.
- ↑ "xXx Movies at the Box Office". Box Office Mojo. पहुँचतिथी February 16, 2017.
- ↑ "'xXx: The Return of Xander Cage' Synopsis Sounds Exciting if You've Never Seen a 'xXx' Movie". February 11, 2016.
- ↑ Jackson, Helen (January 12, 2017). "Vin Diesel Says Paramount Wants Another 'xXx' Movie". Variety.


text:
डॉ. जयकांत सिंह “ जय ”
अध्यक्ष
भोजपुरी विभाग
लं.सिं.म. , मुज्जफरपुर , बिहार
भोजपुरी भारतीय आर्य भाषा परिवार के भाषा ह। इ लगभग पचास हजार वर्गमील से उपर के भारतीय भूभाग में बसेवाली जनता के मातृभाषा ह । भारत के आलावा नेपाल , मारिशस, फिजी , सूरीनाम , गुयाना , जमैका आदी कई देशन में बोले लिखे आ पढ़े जाए के कारन एकरा अन्तर्राष्ट्रीय भाषा कहाए के स्वाभाविक अधिकार प्राप्त बा। देश विदेश में बसल लगभग बीस करोड़ लोगन के भाषा भोजपुरी के पास लोक –शिष्ट साहित्य के अकूत भण्डार बा। एकरा अतीत , वर्तमान अउर भविष्य के लेके भोजपुरी भाषी , भोजपुरी प्रेमी , भाषाविद , साहित्यकार , शिक्षक , शिक्षाविद् आदी के बीच विमर्श के एगो नया दौर शुरू भइल बा , जवन एह भाषा अउर भाषा भाषी खातिर शुभ सूचक बा ।
अब जहाँ तक भोजपुरी भाषा के अतीत अथवा प्राचीनता के सवाल बा त भाषा के अर्थ “भोजपुरी” शब्द के पहिल लिखित प्रयोग सन् १७८९ ईo में बतावल जाला। डॉक्टर अब्राहम जार्ज ग्रीयर्सन रेमन के “शेरमुताखरिन” के अनुवाद के भूमिका में एगो भोजपुरी मुहावरा के प्रयोग करत एकर उल्लेख कइले बाड़ेन बाकिर एकर मतलब ई नइखे की भाषा के अर्थ में भोजपुरी के पैदाइश १७८९ ई० में भइल भा एकरा पहिले एकर अस्तित्व ना रहे। साँच बात ई बा की भोजपुरी बोली भा भाषा , लोक साहित्य आ संस्कृति के अध्यन के ओरी ध्यान सबसे पहिले पश्चिम आ खास कर के यूरोपियन बिद्वान साहित्यकार लोग के गइल आ उहे लोग एकरा भाषिक संरचना , लोकसाहित्य संपदा आ महत्व से भारतीय आ भोजपुरी भाषी बिद्वान साहित्यकार लोगन के परिचय करावल।
भोजपुरी भाषा के अध्यन अनुसंधान आ ओकरा लोक साहित्य संपदा के संकलन – संपादन करे वाला पश्चिमी बिद्वान लोग में प्रमुख रहलें जौन बीम्स , रेवरेंड सेमुअल , हेनरी केलौग ,रुडोल्फ हार्नले , एजा एम चाइल्ड , एल सेंट जोसेफ ,ई. डेविड ,डब्लू. एल . हिल्बर्गे , हार्स्टमैन जार्डन,मोनिका ,डॉ ग्रियर्सन आदि। सन् १९३९ -४० में आवत आवत भारतीय बिद्वान लोग के पश्चिम के बिद्वान लोगन से प्रभावित होके भोजपुरी भाषा के अध्यन – अनुसंधान आ ओकरा शब्द साहित्य संपदा के संकलन संपादन के ओर देग बढावल।
भारतीय बिद्वानन में डॉ. सुनीति कुमार चटर्जी , डॉ. उदय नारायन तिवारी , डॉ. भोला नाथ तिवारी , डॉ. विश्वनाथ प्रसाद , डॉ. कृष्णदेव उपाध्याय , पं. गणेश चौबे , दुर्गा शंकर प्रसाद सिंह नाथ , रघुवंश नारायण सिंह , आचार्य महेंद्र शास्त्री , राहुल सांकृत्यान आदि भोजपुरी भाषा बिषयक अध्यन आ लेखन के गति दीहल लोग। जहाँ डॉ. हार्नले भोजपुरी के आधुनिक आर्य भाषा के पूर्वी गोडियन वर्ग के बिहारी खाना के के बोली बतवलें उहँवे डॉ. ग्रियर्सन ओकरा के बहरिंग शाखा के पूर्वी समुदाय के बिहारी वर्ग के भाषा साबित करत भोजपुरी के मागधी अपभ्रंश से विकसित भाषा साबित कइले। एकरा बाद भारतीय भाषाविद बिद्वान डॉ. चटर्जी , डॉ. धीरेन्द्र वर्मा , डॉ. तिवारी आदि डॉ. ग्रियर्सन के विचार से प्रभावित होके भोजपुरी के मगधी अथवा अर्ध मागधी अपभ्रंश से विकसित बतावल सन् १००० ई. के बाद के बोली आ भाषा साबित करत आइल बा। आजुओ अधिकांश बिद्वान भाषाविद एही मत के आग्रही बाड़ें।
बाद में भोजपुरी भाषा के भोज आ भोजपुर से जोड़ के अध्यन करे वाला बिद्वान जइसे डॉ. एस. पी. बनर्जी , पृथ्वी सिंह मेहता , डॉ. राहुल सांकृत्यान , रघुबंश नारायण सिंह आदि एकरा के और प्राचीन बतावल। रघुबंश नारायण सिंह भोजपुर के बैदिक विश्वामित्र के जजमान प्रतापी भोजगण से जोड़ के ओकरा बोली के बैदिक भाषा से विकसित भाषा बतवलें। डॉ. जितराम पाठक भोजपुरी के बैदिक भाषा , पाली कोसली आ अवधि से भाषीक संरचना आ बैदिक , पौराणिक सहित एतिहासिक संदर्भन से जोड़ के तुलनात्मक आधार पर अध्यन करत बहुते प्राचीन आ जन भाषा साबित कइलेन। भोजपुरी भाषा के प्राचीनता के अध्ययन खातिर डॉ. जयकांत सिंह “जय” के पुस्तक “भारतीय आर्य भाषा आ भोजपुरी ” के देखल जा सकत बा।
अबही तक भोजपुरी भाषा के जवन व्याकरण आ शब्दकोश प्रकाशित बा ओकरा में सन् १९१५ ई. में लिखल शिवदास ओझा के “ भोजपुरी के ठेठ भाषा व्याकरण ” से लेके २०१३ में प्रकाशित डॉ. जयकांत सिंह “जय” के “ मानक भोजपुरी भाषा , व्याकरण आ रचना ” तक प्रकाशित छोट बड़ दू दर्जन व्याकरण ग्रन्थ आ सन् १९४० ई. में लिखाइल एल. सेंट जोसेफ के मोतिहारी मिशन हाउस में छपल “ भोजपुरी शब्दकोष ” से लेके सन् २००९ ई. में केंद्रीय हिंदी संस्थान , आगरा से प्रकाशित “भोजपुरी – हिंदी – इंग्लिश लोक शब्दकोष ” तक लगभग डेढ़ दर्जन छोट बड़ शब्दकोषन के चर्चा कइल जाला ।
भोजपुरी लोक साहित्य के ले के अबही तक जेतना अध्यन अनुसंधान आ संकलन –संपादन के काम भइल बा ओतना साइदे कवनो आउर भारतीय भाषा में भइल होई। भोजपुरी भाषा के इतिहास के कई पुस्तक प्रकाशित आ कईगो पाण्डुलिपि अभी प्रकाशन के इन्तेजार में बा। प्रकाशित पुस्तकन के इतिहास में प्रमुख बा रस बिहारी पाण्डेय के “ भोजपुरी भाषा का इतिहास ” , डॉ. राजेश्वरी शांडिल्य के “ भोजपुरी एक प्रश्न अनेक ” डॉ. जयकांत सिंह के पुस्तक “भारतीय आर्य भाषा आ भोजपुरी ” आदि। सन् १९५४ ई. में प्रकाशित डॉ. उदयनारायण तिवारी के ग्रन्थ “ भोजपुरी भाषा और साहित्य ” भोजपुरी भाषा के इतिहास जाने ला शोधपूर्ण ग्रन्थ बा। अइसे एकरा आलावा भी कई बिद्वानन के काम भोजपुरी भाषा के इतिहास के लेके बा।
जहाँ तक भोजपुरी भाषा में लिखित आ प्रकाशित काव्य आ गध्य साहित्य के बात बा त काव्य साहित्य के इतिहास त सिद्ध साहित्य के सिद्ध कवि सरहथा , शबरप्पा , भुसुकप्पा आदि नाथपंथ के योगी कवि गोरखनाथ , चौरंगीनाथ , भरथरी , गोपीचंद आदि , सन्त साहित्य के संत कवि कबीरदास , धरमदास ,दरियादास ,धरनिदास ,लक्ष्मी सखी , भिनक राम , भिखम राम , टेकमन राम , रामेश्वर दास आदि से लेके आज के आधुनिक कवि लोग के काव्य परम्परा तक विस्तार लेले बा। गध्य साहित्य के लेखन के विविध विधात्मक इतिहास सन् १९२० ई. से शुरू भइल बा। भिखारी ठाकुर , राहुल सांकृत्यान , गोरखनाथ चौबे , छांगुर त्रिपाठी, आदि भोजपुरी के नाटक एंकामी सन् १९४० ई. तक धूम मचा चुकल रहे। ओईसही बिंध्याचल प्रसाद गुप्त , अवध बिहारी सुमन के कहानी सन् १९४८ ई. तक काफी चर्चित हो चुकल रहे। महेंद्र शास्त्री के लघु कथा “का उ सोना ना रहे ” निबंध “ पानी ” अवधेन्द्र नारायण के आलोचनात्मक निबंध “भोजपुरी के आदि कवि कबीर दास ” आदि भोजपुरी भाषा के साहित्यिक अभिव्यक्ति क्षमता के लोहा सन् १९४८ तक मनवा चुकल बाड़ें।
भारतवर्ष के आजादी मिलला के बाद सन् २००० ई. तक भोजपुरी भाषा , साहित्य , संस्कृति के अध्ययन , लेखन आ प्रकाशन के दिसाई बहुत व्यापक स्तर पर काम भइल। साहित्य हर विधा में प्रतिवर्ष दर्जनों पुस्तक के प्रकाशन आ राष्ट्रीय – अन्तर्राष्ट्रीय स्तर पर मूल्यांकन हो गइल। सिनेमा ,पत्रकारिता , लोकगीत गायन , शिक्षा , संवैधानिक मान्यता के दिसाई कईगो महत्वपूर्ण काम भइल। भोजपुरी सेवी संस्थान के गठन आ सक्रियता के बदौलत भोजपुरी भारतीय संसद में चर्चा के विषय बनल I
आज भोजपुरी भाषा के ले के भोजपुरी भाषी क्षेत्र आ जनता के बीच काफी जागरूकता फैलल बा , जे काल्ह तक भोजपुरी के बोली आ लोक साहित्य तक सिमटल भाषा बतावत रहे उहे एकरा साहित्यिक समृधि पर रीझ के एकर गरिमागान कर रहल बा। क्षेत्रीय प्रांतीय स्तर से लेके अन्तर्राष्ट्रीयस्तर तक के कई एक गो संगठन एकरा विकास विस्तार आ अधिकार के लड़ाई लड़ रहल बा। कुछ संस्थन आ व्यक्तियन के के स्वार्थ आ महत्वकांक्षा केन्द्रित गुटबाजी के छोड़ देहल जाव त आज भोजपुरी भाषा कई प्रकार के उपलब्धियन के सहारे आपन हक अधिकार पावे के ओर अग्रसर बा। शिक्षा के क्षेत्र में आज भोजपुरी भाषा के लेके काफी अध्ययन आ अनुसंधान हो रहल बा। बिहार प्रान्त के कई विश्वविद्यालय – महाविद्यालय में स्नातक आ स्नातकोत्तर स्तर तक भोजपुरी भाषा साहित्य के अध्ययन अध्य्यापन हो रहल बा। बिहार सरकार धीरे धीरे प्राथमिक स्तर से लेके उच्च विद्यालय तक के भोजपुरी शिक्षा खातिर रचनात्मक सोच मूर्त रूप ले रहल बा। बिहार के तरह ही मध्यप्रदेश आ दिल्ली सरकार के द्वारा भोजपुरी अकादमी के गठन हो चुकल बा। उतरप्रदेश के काशी हिन्दू विश्वविद्यालय में भोजपुरी इकाई चल रहल बा। उतरप्रदेश , छतीसगढ़ , झारखंड सहित अन्य प्रान्त में भी सरकारी स्तर पर भोजपुरी अकादमी के गठन आ पढाई – व्यवस्था के रचनात्मक मांग हो रहल बा।
भोजपुरी भाषा से सम्बंधित अतीत के रचनात्मक काम आ वर्तमान के विकासोन्मुख लेखन , प्रकाशन , अध्यन –अध्यापन आ आन्दोलन रत संगठनन के रचनात्मक कार्य योजना के देख के एकर भविष्य मतलब कल काफी उज्जवल दिखाई देत बा। बाकिर एकरा दिसाई बहुत कुछ कइल शेष बा , जैसे जैसे भोजपुरी सेवी साहित्यकार , बुद्धिजीवी , शिक्षाविद् , कलाकार , पत्रकार आदि आ भोजपुरी के विकास में लागल तमाम संस्थन के योजनाबद्ध – चरणबद्ध ढंग से काम करे के होई , भोजपुरी के सरकारी स्तर पर संविधान के आठवी अनुसूची में ले के आइल जरुरी बा आ एह दिसाई प्रयास तेज करे के होई जेहसे भोजपुरी के रोजगारपरक बने में मदद मिली आ विकास भी होई। चूकी भोजपुरी भाषा एगो अन्तर्राष्ट्रीय भाषा के रूप में भी दर्जा पवले बा आ अउरी विकसित हो रहल बा तब अइसन स्थिति में तमाम संगठन के मिलजुल के सार्थक पहल करे के चाही।


text:
अक्षांश
भूगोल में, अक्षांश (Latitude-लैटिट्यूड) पृथ्वी के सतह पर मौजूद कौनों बिंदु (जगह) के भूमध्य रेखा से उत्तर भा दक्खिन ओर लोकेशन बतावे वाला कोणीय माप हवे, ई पृथ्वी पर जगह सभ के सटीक लोकेशन निश्चित करे खातिर बनावल तरीका भूगोलीय निर्देशांक सिस्टम क हिस्सा हवे। भूमध्य रेखा के तल, से ऊपर-नीचे, वर्टिकल प्लेन पर, अक्षांश के कोण नापल जाला, एह तरह से, भूमध्यरेखा के अक्षांसी मान सुन्य अंश आ दुनों ध्रुव के मान 90° होला। बाकी सभ जगहन के अक्षांश 0° से 90° की बिच में होला आ एकर उत्तरी भा दक्खिनी गोलार्ध में स्थिति बतावे बदे उत्तर या दक्खिन लिखल जाला, या शार्ट फ़ार्म में N भा S लिखल जाला।
एकही अक्षांसी मान वाला जगह सभ के मिलावे वाली लाइन के कल्पना कइल जाव त ई सगरी ग्लोब पर वृत्त (सर्किल) के रूप में खींचल जा सके लीं जवन की भूमध्य रेखा के समानांतर होखे लीं, इनहन के समानांतर रेखा कहल जाला। भूमध्य रेखा खुद एगो बड़ा वृत्त होला जबकि बाकी अक्षांसन के समानंतर रेखा सभ छोटहन वृत्त होलीं आ दुनों ध्रुव बिंदु के रूप में होलें। एह तरीका से ग्लोब पर, 0° के इंटरवल पर कुल 179 समानांतर रेखा खींचल जालीं।
अक्षांश के साथ देशांतर के मान बता के कौनों अस्थान क सटीक लोकेशन बतावल जा सकेला। अक्षांस-देशांतर के एक जोड़ा, निर्देशांक भा भूगोलीय निर्देशांक होला। अक्षांस सभ के समानांतर रेखा आ देशांतर सभ के मेरिडियन सभ के जाल के ग्रैटीक्यूल कहल जाला।
जबले स्पष्ट रूप से पूरा नाँव न बतावल जाय, अक्षांस शब्द से मतलब जियोडेटिक अक्षांस से होला। एकरे अलावा, छह प्रकार के सहजोगी अक्षांस (ऑक्जिलरी लैटिट्यूड) भी होखे लें[1] - ऑथेलिक अक्षांस, समरूपी (कॉनफॉर्मल) अक्षांश, भूकेंद्रित अक्षांस, आइसोमीट्रिक अक्षांस, पैरामीट्रिक अक्षांस (भा रिड्यूस्ड अक्षांस), आ रेक्टिफाइंग अक्षांस आ।
इहो देखल जाय[संपादन]
संदर्भ[संपादन]
- ↑ Eric W. Weisstein, Auxiliary Latitude, Concise Encyclopedia of Mathematics CD-ROM; msu.edu पर, पहुँचतिथी 31 अगस्त 2017


text:
मुस्लिम वोट बैंक बरियार करे ला राहुल दीहलें इफ्तार भोज
नयी दिल्ली, 13 जून. बतौर कांग्रेस अध्यक्ष राहुल गांधी के पहिलका इफ्तार में आजु मुसलमान वोट बैंक ला लार टपकावे वाला देश के कई गो विपक्षी नेता भोज खाए चहुँपलन. संघ के कार्यक्रम में शामिल होखे गइल प्रणवो दा एह भोज में शामिल भइलें.
एह भोज में शामिल खासमखास लोगन में उपराष्ट्रपति रहल हामिद अंसारी, राज्यसभा में नेता विपक्ष गुलाम नबी आजाद, जनता दल (एस) महासचिव दानिश अली, ऑल इंडिया यूनाइटेड डेमोक्रेटिक फ्रंट के प्रमुख बदरुद्दीन अजमल, आ सांसद अहमद पटेल का अलावे राष्ट्रपति रहल प्रणव मुखर्जी अउर प्रतिभा पाटिल, प्रधानमंत्री रहल मनमोहन सिंह, जनता दल यू से निकालल गइल शरद यादव, बहुजन समाज पार्टी के महासचिव सतीशचंद्र मिश्रा, राष्ट्रवादी कांग्रेस पार्टी के डी पी त्रिपाठी, तृणमूल कांग्रेस के नेता दिनेश त्रिवेदी, मार्क्सवादी कम्युनिस्ट पार्टी महासचिव सीताराम येचुरी, राष्ट्रीय जनता दल के सांसद मनोज झा, द्रमुक के नेता एम. कणिमोझी, झारखंड मुक्ति मोर्चा नेता हेमंत सोरेन, मंत्री रहल पी चिदम्बरम, ए के एंटनी, पृथ्वी राज चौहान, शशि थरुर अउऱ आनंद शर्मा, मोती लाल वोरा, जर्नादन द्विवेदी वगेरह कई एक लोग शामिल भइल.
भारत में रुस के राजदूत निकोलेय आर कुदाशेव का अलावे अउऱिओ कई देशन के राजनयिक एह मौका पर शामिल भइलें.
कांग्रेस दू बरीस बाद ई इफ्तार भोज दिहलसि आ एकर आयोजन राजधानी के आलीशान पंच-सितारा होटल ताज पैलेस में भइल. अपना गुप्त बीमारी के इलाज का चलते विदेश गइल सोनिया गाँधी एह भोज में मौजूद ना हो पवली.


text:
सिनेमा भोजपुरी के सदाबहार सुपर स्टार रवि किशन बरीसन पहिले अइसन रिमोट उठवले रहले जे लहँगा उठा देत रहुवे त बॉक्स ऑफिस पर धमाल मच गइल रहुवे. अब फेर रवि किशन अपना हाथ में रिमोट लेके ओही इतिहास के दोहरावे के तइयारी शूरू कर दिहले बाड़न.
सिनेमा भोजपुरी के इतिहास में दस गो बड़की सफल फिलिमन में से एगो रहुवे भोजपुरी सिनेमा के शो मैन मोहनजी प्रसाद के फिल्म “पंडित जी बतायीं ना बियाह कब होई”. ओह फिल्म के गाना जबरदस्त धूम मचवले रहुवे आ दर्शकन के भीड़ सिनेमा घरन में उमड़ पड़ल रहुवे. ओकरे एगो गाना रहल – “तोहार लहंगा उठा देब रिमोट से” जवन आजुवो भोजपुरिया कार्यक्रमन में जम के ताली बिटोरेला. अब ओही गाना के नया अंदाज़ जल्दिए दर्शकन के देखे सुने के मिली अल्टूड़ा फिल्म के पहिलकी भोजपुरी फिल्म “रणवीर” में.
सगीतकार हउवें गुनवंत सेन. निर्देशक फ़िरोज़ खान, आ निर्माता अनिल सुन्कारना अउर मनीषा कृष्णा के एह फिल्म में रवि किशन के अपोजिट तीन तीन गो नायिका बाड़ी काजल राघानी, कृषा खंडेलवाल आ इशा खान. पंडित जी बतायीं ना बियाह कब होई वाला गाना में रवि किशन नगमा के लहंगा रिमोट से उठावत रहलें जबकि “रणवीर” क गाना में काजल राघानी के लहँगा उठी. बकौल रवि किशन “रणवीर” के सगरी गाना दर्शकन के झूमा दी आ फ़िरोज़ खान ओकनी के बहुते खुबसूरत अंदाज़ में फिल्मवले बाड़न.
बतावे जोग बा कि अल्टुरा फिल्म्स तेलगु फिल्म इंडस्ट्रीज़ क जानल मानल फिल्म निर्माण कंपनी ए के इंटरटेनमेंट आ 14 रील्स इंटरटेनमेंट प्राइवेट लिमिटेड के सहयोगी कंपनी ह. एही महीना बॉक्स ऑफिस पर दस्तक देबे जात एह फिल्म में रवि किशन, काजल राघानी, कृशा खंडेलवाल, इशा खान, ब्रिजेश त्रिपाठी, जी. रवि कुमार, अनूप अरोड़ा, हैरी जोश, राकेश त्रिपाठी, फ़रीन, अभिलाषा, शीतल, मेरी वगैरह के मुख्य भूमिका बा.
(उदय भगत के रपट)


text:
भोजपुरी अभिनेता रविकिशन ओह दिन बाल-बाल बाच गइलन, जब शूटिंग करत घरी एगो पिकप हाफ डाला अचके में उनुका सोझा आ गइल. एह घटना का बाद कुछ देर ले शूटिंग रोक दिहल गइल. बाद में रविकिशन दुबारा शूटिंग शुरू कइलन आ 150 फुट उपर से छलांग लगावे के स्टंटो कइलन.
इटौंजा इलाका में गोमती नदी के बसहरी घाट पर सोमार का दिने भोजपुरी फिल्म ‘प्रेम विद्रोही’ फिल्मावल जात रहुवे. एगो एक्शन सीन करत रविकिशन पुल पर बाइक चलावत रहलें. एही समय एगो पिकप हाफ डाला अचके में सामने आ गइल बाकिर ओकर चालक समय रहते ब्रेक लगा दिहलसि आ टक्कर होत होत बाच गइल. बाद में शूटिग थोड़ देर बाद दुबारा शुरू भइल आ रविकिशन के अलावा अभिनेत्री संगीता तिवारी आ अउरियो कलाकार एहमे शामिल भइलें.
शूटिंग देखे ला बड़हन भीड़ उमड़ पड़ल रहुवे. बढ़िया लोकेशन खोजे में यूनिट घंटो भटकल आ जब इटौंजा-माल सिवान पर बसहरी घाट पर शूटिंग शुरू भइल त कई एक एक्शन आ रोमांटिक दृश्य फिल्मावल गइल. बाद के शूटिंग अक्टूबर ले बीकेटी इलाका के चंद्रिकादेवी मंदिर परिसर के लगे, इटौंजा कस्बा में रामलीला मैदान पर, आ इटौंजा रेलवे स्टेशन समेत कई जगहा शूटिंग करावल गइल. बसहरी घाट पुल पर शूटिंग का चलते घंटनो जाम लागल रहल. आ भीड़ के काबू में राखे के कवनो सुरक्षा प्रबन्ध ना रहुवे. बेतहाशा भीड़ रविकिशन के एक झलक देखे ला बेताब रहल. कई जने त पुल का रेलिंगो पर चढ़ल रहलें.
(भोजवुड न्यूज)


text:
हाल में प्रेस रिलीज जारी भइल रहुवे जवना में कहल गइल रहे कि भोजपुरी में निर्देशक डा॰राजकुमार चौधरी “अन्ना के आंधी” नाम के फिल्म बनावे जात बाड़े जवना के मुख्य अभिनेता रहीहें सुदीप पाण्डेय. एगारह अक्टूबर के रात में सुदीप पाण्डेय के एंटी करप्शन ब्यूरो उनुका घरे से क्राफोर्ड मार्केट में अपना क्राइम ब्रांच विभाग में ले जाके पूछताछ कइलसि आ अगिला दिने बारह बजे उनुका के छोड़ल गइल. अबही ई केहू नइखे बतावत कि सुदीप पाण्डेय के एसीबी काहे ले गइल रहे. का एह चलते कि ऊ बिहार के हउवें आ कि एह खातिर कि ऊ “अन्ना के आंधी” के नायक बने जात बाड़न ?
सुदीप पाण्डेय बेसी कुछ नइखन बतावत बाकिर कहलन कि पुलिस केहू से पूछताछ कर सकेले आ हर आदमी के चाहीं कि पुलिस से सहयोग करें, चाहे ऊ आम आदमी होखे भा कवनो सिनेमा स्टार, काहे कि ई सब कुछ आम आदमी के सुरक्षा खातिर कइल जाला. बाकिर इहो कहलन कि पुलिसिया पूछताछ उनका खातिर कवनो डरावना सपना जइसन रहुवे जवना के ऊ जिनिगी भर ना भुला पइहें.
(स्रोत : संजय शर्मा, खजाना विजन)


text:
पिछला दिने पटना के मायागिरी होटल में आर जी प्रोडक्शन का बैनर में नन्दू निकम्मा बने के एलान निर्देशक ब्रज भूषण कइलें. बतवलें कि ई एगो पारिवारिक मनोरंजन देबे वाली कॉमेडी फिल्म होखी.
नन्दू निकम्मा एगो मछुआरा हऽ जवन पूरा निकम्मा बा. अचानक ओकरा जिनिगी में एगो अइसन मोड़ आ जात बा जवना का बाद ओकरा बहुते बड़ सफलता मिल जात बा. एही पर बनल फिल्म में हरेक वर्ग के मनोरंजन करे लायक मसाला डालल जाई. फिल्म के शूटिंग बिहार के गया, राजगीर, आ पटना में करावल जाई.
निर्माता पिंटू कुमार के एह फिल्म में विरेन्द्र कुमार, प्रतिभा पाण्डेय, ऋतिका, पिंकु श्रीवास्तव, महेश साह, शैलेश सिंह, आ संजू सोलंकी बाड़े. फिल्म के शूटिंग अगिला महीना से शुरु होखे जा रहल बा.
स्रोत : संजय भूषण पटियाला


text:
मुम्बई का विले पार्ले स्थित “नवीन भाई ठक्कर सभागार” में “अभियान” संस्था का सहयोग से आयोजित ‘सबरंग फिल्म स्टार सम्मान समारोह’ आ ‘भोजपुरी पंचायत’ वार्षिकोत्सव का अवसर प डा0 अशोक द्विवेदी के चर्चित भोजपुरी उपन्यास “बनचरी” के विमोचन हिन्दी दैनिक ‘सामना’ के संपादक प्रेम शुक्ल कइलन. एह मौका पर विश्व भोजपुरी सम्मेलन के अंतर्राष्ट्रीय अध्यक्ष सतीश त्रिपाठी का अलावे अनेके फिल्मी हस्ती मौजूद रहले.
आयोजक मंडल के लोगन मे अमरजीत मिश्र, कुलदीप कुमार आदि त रहबे कइले. मंच पर रविकिशन, कुणाल सिह आदि ढेर लोग बटुरा गइल. डा. प्रेम शुक्ल विमोचन का बाद संबोधन में कहलन कि इहाँ फिल्म का लोगन में इल्म (बौद्धिक आ साहित्यिक) का लोगन का उपस्थिति से ई आयोजन खास हो गइल बा.
भोजपुरी खातिर पछिला कुछ दशक से गंभीरता से विशेष जोगदान देबे वाला लोगन मे विश्व भोजपुरी सम्मेलन के अध्यक्ष सतीश त्रिपाठी जी, भोजपुरी क विशिष्ट पत्रिका “पाती” के संपादक आ चर्चित साहित्यकार डा. अशोक द्विवेदी इहाँ मौजूद रहुवे. फिल्म क कलाकारन के सुने देखे आइल लोगन के अपना भाषा के साहित्यो के जाने पहिचाने के चाहीं एह हिसाब से ई कार्यक्रम नीमन रहल.


text:
भारत में मवेशी हत्या
भारत में मवेशी हत्या, मने कि दुधारू आ पालल जाए वाला जानवर सभ के माँस खातिर मारल, एगो बिबादास्पद बिसय बा। पालतू मवेशी सभ के माँस खातिर मारल हिंदू, बौद्ध, जैन आ सिख धर्म के माने वाला लोग धार्मिक कारण, जीव हत्या के पाप माने, अहिंसा आ देवी-देवता लोग के साथ जुड़ाव के कारण नीक ना माने ला, जबकि इस्लाम, ईसाई धर्म आ अउरी कई भारतीय धर्म सभ में अइसन कौनों मनाहीं भा रोक ना हवे कि मांस खाइल आ एकरा खाती जानवरन के मारल ठीक ना बूझल जाय। धार्मिक मान्यता के अलावा अउरी कई गो तर्क दिहल जाला जइसे कि देहाती अर्थब्यवस्था में एह मवेशी सभ में भारी जोगदान आ जीव हत्या के प्रति सामान्य मनाहीं के भाव।
संदर्भ[संपादन]
- ↑ From Where the Buffalo Roam: India’s Beef Exports, Maurice Landes, Alex Melton, and Seanicaa Edwards (June 2016), United States Department of Agriculture, pages 1-6


text:
विकिपीडिया:इतिहास में आजु/11 सितंबर
ई इतिहास में 11 सितंबर के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
फोटो
एक बेर में कौनों एक ठो फोटो इस्तेमाल कइल जाय
{{DYK listen|Oh Susanna.ogg|"Oh! Susanna"}}
इनहन के मत चुनल जाय
सही उमीदवार
- १७५८ – सेवन इयर्स वार: फ्रांस के सेना सेंट कास्ट के लड़ाई में एगो ब्रिटिश आक्रमण के बिफल कइलस।
टिप्पणी
- १८१४ – प्लैट्सबर्ग के लड़ाई के अंत के साथ ब्रिटेन द्वारा १८१२ के युद्ध में उत्तरी राज्यन पर आखिरी हमला के अंत भइल।
- १८९३ – शिकागो में पहिला बिस्व धर्म संसद के सुरुआती दिन, स्वामी विवेकानंद (फोटो में देखावल) अमेरिका में हिंदू धर्म के परिचय करवलें।
- १९६५ – भारत-पाक युद्ध: लाहौर के नजदीके बर्की कस्बा के भारतीय थलसेना जीत लिहलस।
- १९९२ – हवाई आ हवाई दीपसमूह के इतिहास में अबले रेकार्ड कइल गइल सबसे शक्तिशाली तूफान, हरीकेन इनिकी के आँखि ठीक काऊआइ के ऊपर से गुजरल आ छह लोग के जान गइल आ US$1.8 बिलियन डालर के नुकसान भइल।
- अउरी तारीख देखीं:


text:
भोजपुरी सिनेमा में कजरी, ठुमरी, आ चइता शायदे कबो लउकेला बाकिर मृत्युंजय में चइता देखहू के मिली सुनहू के मिली. एह चइता पर नचले बाड़ी भोजपुरी के मशहूर अदाकारा मोनालिसा. एह डांस में डेढ़ सौ डांसरन के टीम उनका साथे नाचल बा.
भोजपुरी सुपर स्टार दिनेशलाल यादव निरहुआ, रिंकू घोष, मोनालिसा, बृजेश त्रिपाठी, आ संजय पाण्डे के मुख्य भूमिका वाली एह फिल्म के निर्माण निर्माता प्रवेश सिप्पी अपना बैनर एन एन सिप्पी प्रोडक्शन का तहत कर रहल बाड़न आ निर्देशक बाड़े जगदीश शर्मा.
चइता के एह गाना आ डाँस कातिर मुंबई का गोरेगाँव का फिल्मीस्तान स्टुडियो में भव्य सेट लगावल गइल रहे आ पहिलका बेर एह स्टुडियो में कवनो भोजपुरी गाना फिल्मावल गइल. गाना खातिर गाँव के खूबसूरत सेट लगावल रहे. कच्चा मकान, बैलगाड़ी, पुरनका जमाना के लालटेन, हर बात के बारीकी से ध्यान राखल गइल रहे. मंच पर तबला वाला लोग पूरा उत्साह का साथ मौजूद रहुवे आ एह डांस खातिर मोनालिसा छह दिन के रिहर्सल कइले रहली आ कड़ा मेहनत का बाद कवनो फिल्म में पहिलका हालि चइता शूट करे के इतिहास बनल.
(स्रोत : शशिकान्त सिंह )


text:
अगिला चुनाव व्यक्तित्व पर लड़ल जाई
राज्यसभा में नेता विपक्ष अरूण जेटली के लागत बा कि देश में होखेवाला अगिला चुनाव पार्टियन का बीच ना हो के अमेरिका के राष्ट्रपति चुनाव जइसन व्यक्तित्व का मुद्दा पर लड़ल जाई. नाम त ना लिहलन बाकिर अरुण जेटली के कहना रहे कि पार्टी के चाहीं कि जतना जल्दी हो सके अपना प्रधानमंत्री के उमेदवार के एलान कर देबे के चाहीं.
“भारत २०२० – आवे वाला चुनौती” पर बोलत अरुण जेटली के कहना रहे कि देश के संसदीय लोकतंत्र में चुनाव पार्टी आधार पर होखेला बाकिर लोग चाहत बा कि देश के एगो सक्षम नेतृत्व मिले जवन मौजूदा नेतृत्व से बेहतर होखे. एह चलते अबकी के चुनाव व्यक्तित्व का आधार पर लड़ल जाई. एह खातिर भाजपा आ कांग्रेस के पीएम उमेदवारन का बारे में जनता चाहल चाहीं. लड़ी त सेना बाकिर जनता के फैसला सेनापति के आधार पर होखी. एहसे भाजपा के चाहीं कि जल्दी से जल्दी अपना नेता के फैसला कर लेव काहे कि जनता भाजपा ओरी देखत बिया.
अपना भाषण में अरूण जेटली नरेन्द्र मोदी के नाम सीधे सीधे त ना लिहलन बाकिर इंगलैंड के प्रधानमंत्री रहल मार्गरेट थैचर के उदाहरण देत कहलन कि उनका बारे में कहात रहे कि पसन्द करऽ भा नापसन्द बाकिर उनकर अनेदेखी ना कर सकऽ.


text:
चारा घोटालेबाज लालू के गोल काल्हु पेट्रोल-डीजल के दाम बढ़ला पर विरोध प्रदर्शन करी
पटना 25 मई. जेल के सजा काटे का दौरान इलाज का नाम पर जमानत पर छूटल चारा घोटालेबाज लालू के गोल राष्ट्रीय जनता दल(राजद) आजु कहलसि कि ऊ केन्द्र में भारतीय जनता पार्टी (भाजपा) नीत नरेन्द्र मोदी सरकार के राज में पेट्रोल-डीजल के दाम लगातार बढञत गइला का खिलाफ बिहार भर में विरोध जुतूस निकाली.
राजद के राष्ट्रीय उपाध्यक्ष आ कबो केन्द्रीय मंत्री रहल रघुवंश प्रसाद सिंह आजु राजद के प्रदेश कार्यालय में रेघरियवलन कि मोदी का राज में पेट्रोल-डीजल के दाम लगातार बढ़ले जात बा आ अब पेट्रोल 83 रुपिया आ डीजल 72 रुपिया लीटर से अधिका पर बेचात बा. पूछलन कि अबहीं ले पेट्रोल-डीजल के जीएसटी का दायरा में काहे नइखे ले आवल गइल. उनुकर कहना बा कि देश में लोग हाहाकार करत बा.
रघुवंश प्रसाद इहो कहलन कि पाकिस्तान में पेट्रोल 44 रुपिया आ डीजल 51.15 रुपिया लीटर बेचात बा. बेचारु के मालूम नइखे कि पाकिस्तान के हालत अतना खस्ताहाल बा कि ओकरे लगे आपन जरुरत पूरा करे लायक पइसा नइखे रहि गइल. रघुवंश इहो ना बतवलन कि जब जनता में अतना हाहाकार मचल बा त लोग बवाल काहे नइखे काटत जबकि देश के तमाम विरोधी गोल जनता के भड़कावे में लागल बाड़े. शायद रघुवंश प्रसाद जइसन लोग के ई शिकायत एहसे बा कि सरकार पेट्रोल-डीजल से मिले वाला धन से देश के गरीब जनता ला खरचत बिया जवना चलते विरोधियन के दाल नइखे गल पावत.


text:
केशव मोहन पाण्डेय@bhojpuripanchayat.in हरसेला हहरत हियरा हो रामा, वसंत अइले नियरा।। मन में मदन, तन ले ला अंगड़ाई, अलसी के फूल देखि आलस पराई, पीपर-पात लागल तेज सरसे, अमवा मोजरीया से मकरंद बरसे, पिहू-पिहू गावेला पपीहरा हो रामा, वसंत अइले नियरा।। मटरा के छिमिया के बढ़ल रखवारी, गेहूँआ के पाँव भइल बलीया से भारी, नखरा नजर आवे नजरी के कोर में, मन करे हमहूँ बन्हाई प्रेम-डोर में, जोहेला जोगिनीया जियरा हो रामा, वसंत अइले नियरा।।…Read More
विविध
भोजपुरी इंटरटेनमेंट चैनल ढिशुम का धमाकेदार आगाज़
मुम्बई: ढिशुम


text:
बरखा
बरखा एगो मौसम से संबंधित घटना हवे जेवना में पानी बुन्नी की रूप में आसमान से जमीन पर गिरेला। ई वर्षण क एगो रूप हवे जेवना में पानी द्रव की रूप में नीचे गिरेला। बुन्नी की आकार की हिसाब से बरखा के फँकारी, झींसी, झींसा, बुन्नी कहल जाला। जमीन आ समुन्द्र से भाप बन के उड़े वाला पानी आसमान में ऊपर जा के संघनन की कारण बहुत छोट-छोट बुन्नी आ बरफ में बदल जाला जेवना से बादर बनेला। जब आपस में मिल के ई बुन्नी बड़ होजाली तब पृथ्वी की गुरुत्वाकर्षण से खिंचा के जमीन की ओर गिरे लागेली जेवना के बरखा कहल जाला।
बरखा पृथ्वी की जल-चक्र क एगो बहुत महत्व वाला घटना आ हिस्सा हवे काहें से की जमीन की ऊपर मीठा पानी क सबसे ढेर पुर्ती एही बरखे से होले। खेती खातिर बरखा क महत्व बहुत बा काहें से कि सिंचनी क ई प्राकृतिक साधन हवे जेवन प्रकृति हमनी के फिरी में दिहले बा। भारत जइसन देस में खेतीबारी में पैदावार बहुत ढेर मात्रा में बरखा पर निर्भर होला।
बरखा क विश्व में वितरण सब जगह एक्के नियर ना मिलेला। कहीं बहुत कम बरखा होले त कहीं बहत ढेर। एही तरे विश्व में कुछ जगहन पर साल भर रोज बरखा होला, कुच्छ जगह गर्मी में बरखा होला, कुछ जगह जाड़ा की सीजन में, आ कुछ जगह, जइसे कि भारत में, बरसात क अलग सीजने होला। भारत की मेघालय राज्य में चेरापूँजी में विश्व क सबसे ढेर बरखा होला।
उत्पत्ती[संपादन]
बरखा क प्रकार[संपादन]
विश्व में[संपादन]
भारत में[संपादन]
इहो देखल जाय[संपादन]
संदर्भ[संपादन]


text:
विकिपीडिया:इतिहास में आजु/7 जनवरी
ई इतिहास में 7 जनवरी के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
फोटो
एक बेर में कौनों एक ठो फोटो इस्तेमाल कइल जाय
इनहन के मत चुनल जाय
सही उमीदवार
टिप्पणी
- 1789 – अमेरिका में पहिली बेर चुनाव भइल, वोट देवे के अधिकार संपत्ती के आधार पर कुछे लोग के दिहल गइल रहे।
- 1927 – पहिली अटलांटिक-पार टेलीफोन सेवा स्थापित भइल।
- 1980 – भारत में इमरजेंसी लगावे के बाद पद से हटल इंदिरा गाँधी, तीने बरिस के बाद, दोबारा चुनाव जीत के सत्ता में आ गइली।
- 1990 – इटली देस में मौजूद पीसा के ओरमल मीनार (फोटो में देखावल) के सुरक्षा के नजरिया से आम लोग खातिर बंद क दिहल गइल।
- 2015 – पेरिस में कार्टून पत्रिका शार्ली एब्दो के दफ्तर पर आतंकवादी हमला भइल।
- अउरी तारीख देखीं:


text:
विकिपीडिया:इतिहास में आजु/5 फरवरी
ई इतिहास में 5 फरवरी के भइल घटना सभ के लिस्ट बाटे, जवन मुख्य पन्ना के "आजु के दिन" खंड में देखावल जाला। नया आइटम के सुझाव देवे खातिर, आम तौर पर आप निर्भीक हो के एह पन्ना के संपादन कर सकत बानी। अगर नया बानी त संपादन करे से पहिले "इतिहास में आजु" दिशानिर्देश जरूर पढ़ीं। हालाँकि, अगर आप जवन चीज जोड़ल चाहत बानी अगर ओह पर कौनों बिबाद के संभावना होखे तब, या अगर ई पन्ना जल्दिये मुख्य पन्ना पर देखावल जाए वाला होखे तब, आपन सुझाव के एकरे वार्ता पन्ना पर लिख दीं, सीधे एही में मत जोड़ीं।
नोट करीं कि विकिपीडिया के मुख्य पन्ना पर देखावल जाये वाली चीज सभ के चुनाव ओह में कड़ी के रूप में दिहल जाये वाले लेख के क्वालिटी आ अउरी बाकी मुख्य पन्ना के आइटम के साथ तारतम्य के आधार पर होला, ई चुनाव ख़ाली भर [[वि::उल्लेखनीयता|चीज के महत्वपूर्ण या सही होखे]] के आधार पर ना होला। एक बेर में चार से ले के छह गो ले आइटम देखावल जा सके ला। एही से हर ऊ चीज जवन "बहुत जरूरी आ महत्व के होखे" इहाँ ना देखावल जा सकेला। एकरे अलावा, अगर कौनों बात के उल्लेख बीछल लेख भा बीछल फोटो में पहिलहीं हो रहल बाटे तब ओ से जुड़ल चीज इहाँ एह साल ना देखावल जाला।
जवना समय ई मुख्य पन्ना पर देखाई दे रहल होखे, आ एह में कवनों किसिम क खराबी लउके, रिपोट करे खातिर मुख्य पन्ना खराबी देखीं। धियं रहे कि ई लिस्ट एह में कड़ी के रूप में दिहल लेख सभ से कुछ अलग तरह से भी तथ्य देखावत हो सकेले। बदलाव से पहिले विकिपीडियन लोग मंडली में आम सहमती बनावे के कोसिस करीं, सीधे इहाँ बदलाव मत करीं।
- ६२ – पॉम्पेई में एक ठो भुइँडोल से ब्यापक नोकसान भइल, ई भुइँडोल सतरह साल बाद होखे वाला विसूवियस बिस्फोट के पहिले देखाई पड़े वाला लच्छन के रूप में मानल जाला।
- १९०९ – बेल्जियम के रसायनशास्त्री लियो बीकलैंड बैकेटाइट के आविष्कार के घोषणा कइलेन, ई दुनिया के पहिला सिंथेटिक प्लास्टिक रहल।
- १९२३ – ऑस्ट्रेलियाई क्रिकेटर बिल पोंसफोर्ड (फोटो में देखावल) प्रथम-श्रेणी क्रिकेट में रन के बिस्व रिकार्ड तूर दिहलें आ ४२९ रन के नया रिकार्ड बनावलें।
- अउरी तारीख देखीं:


text:
लीमा
लीमा दक्खिन अमेरिका के देस पेरू के राजधानी आ सभसे बड़ शहर बाटे। शिलन, रिमाक आ लुरिन नदिन के घाटी में बसल ई शहर, पेरू के प्रशांत महासागर के तट के बिचला हिस्सा में बाटे।
लीमा के जनसंख्या लगभग 10 मिलियन बाटे आ ई पेरू के सभसे बड़ा शहर होखे के साथे-साथ दुन्नो अमेरिका में तीसरा नंबर के सभसे बड़ा शहर भी बा, साओ पालो आ मैक्सिको सिटी के बाद।
लीमा के आस्थापना 1536 ई में स्पेनी लोग के द्वारा भइल। इहाँ नई दुनिया (अमेरिका दुनों) के सभसे पुरान इनवर्सिटी सैन मार्कोस राष्ट्रीय विश्वविद्यालय बाटे जवना के आस्थापना पबित्र रोमन साम्राज्य के सम्राट चार्ल्स पाँचवाँ के शाही आदेश से भइल रहे।
लीमा में 1982 के मिस वल्ड प्रतियोगिता के आयोजन भइल। हाल में सन् 2014 में यूनाइटेड नेशंस जलवायु परिवर्तन कॉन्फ्रेंस इहाँ आयोजित भइल।
संदर्भ[संपादन]
- ↑ "Peru Altitude". पहुँचतिथी 2014-07-28.
- ↑ "INEI: Lima cuenta con 9 millones 752 mil habitantes". larepublica.pe.
बाहरी कड़ी[संपादन]
- (स्पेनिश में) लीमा म्युनिसिपालिटी
- MSN Map
- लीमा 1.40 गिगापिक्सेल इमेज
- ओपन स्ट्रीट मैप पर लीमा से सम्बंधित भूगोलीय जानकारी मौजूद बाटे।


text:
फिल्मकार आ लेखक महेश पांडे के ‘सपूत’ 21 जून से बिहार में रिलीज होखे जात बा. हमेशा लीक से हट के फिलिम बनावे वाला महेश पांडे एहसे पहिलें ‘गब्बर सिंह’, ‘हम बाल ब्रम्हचारी तू कन्या कुंवारी’ आ ‘रानी चली ससुराल’ बना चुकल बाड़ें. ‘सपूत’ के निर्देशक हउवें युवा फिल्मकार मुकेश पांडे जे पहिला बेर खेसारीलाल यादव के निर्देशित करत बाड़ें.
सपूत के निर्माण आदिशक्ति इंटरटेनमेंट संगे मिल के महेश पांडे अपना कंपनी मुंबाजी आर्ट्स के बैनर तले बनवलन. एह में दू गो नायक बाड़ें खेसारीलाल यादव आ मनमोहन तिवारी. मनमोहन तिवारी महेश पांडे अउर मुकेश पांडे संगे एकरा पहिले ‘रानी चली ससुराल’ में बतौर नायक काम कर चुकल बाड़ें.
एह फिलिम का बारे में खेसारीलाल यादव के कहना बा कि ऊ महेश पांडे आ मुकेश पांडे के नाम बहुते सुनले रहलें आ एह लोग के फिलिम ‘गब्बर सिंह’ उनकर फेवरिट रहल बिया. से जब ई लोग ‘सपूत’ के ऑफर दिहल त खेसारीलाल तुरते सकार लिहलन.
एह फिलिम के मुख्य कलाकार बाड़ें खेसारीलाल यादव, मनोज वर्मा, काजल सिंह, बृजेश त्रिपाठी, उमेश सिंह, मनोज टाईगर, संजय पाण्डे, मनमोहन तिवारी अउर खुशबू. संवाद लेखक संतोष मिश्रा, को-प्रोड्यूसर नीरज सचदेवा, गीतकार विनय बिहारी, संगीतकार दुर्गा नटराज आ राजेश गुप्ता, कला अंजनी तिवारी, आ लाइन प्रोड्यूसर नीलाभ तिवारी.
(शशिकांत सिंह, रंजन सिन्हा)


text:
राज ठाकरे भलही मुंबई में भोजपुरी के विरोध करस आ ओहिजा से भोजपुरिया लोगन के भगावे के कोशिश करस सच्चाई त इ बा कि आजु भोजपुरी सिनेमा कई मराठी कलाकारन आ तकनीशियन के रोजी रोटी के जुगाड़ करा रहल बा. वर्षा उसगाँवकर, सदाशिव अमरापुरकर, मिलिंद गुणाजी, आ मोहन जोशी जइसन अनेके कलाकारन के मराठी से बेसी सहारा भोजपुरी सिनेमा से मिल रहल बा.
जानल मानल फिल्म प्रचारक शशिकान्त सिंह अनौपचारिक बात में बतवलन कि दू सौ करोड़ रुपिया के टर्न ओवर वाली भोजपुरी फिल्मोद्योग के सफलता देख मराठी फिल्म जगत भकुआइल बा. मराठी सिनेमा देखावेवाला कई गो थियेटर बन्दी का कगार खड़ा होखला का बाद भोजपुरी सिनेमा देखा के फेर से खड़ा हो गइल बाड़े. करीब चार दर्जन भोजपुरी फिल्मन के प्रचार के कमान थाम चुकल शशिकान्त सिंह कहलें कि अब मराठिये निर्माता ना साउथो के निर्माता लोग भोजपुरी फिलिम बनावल शुरु कर दिहले बा. मराठी निर्माता दीपक सावंत, अमर देवगणे आ दक्खिन के डी॰रामानायडू, बी सुब्बा रेड्डी अभ भोजपुरी मेगा स्टार मनोज तिवारी आ सुपर स्टार दिनेशलाल निरहुआ के ले के भोजपुरी आ तेलुगु में फिल्म बना रहल बाड़े.
शशिकान्त सिंह इहो बतवलन कि मुंबई में जहाँ बड़ हिन्दी फिल्मन के मुहुर्त होखल करीब करीब बन्द बा, ओहिजे सुबाष घई, एन एन सिप्पी, के सी बोकाडिया जइसन नामचीन निर्माता अब भोजपुरी फिल्म बनावल शुरु कर दिहले बाड़न आ मुंबई में हर हफ्ता नाहियो त दस गो भोजपुरी फिल्मन के मुहुर्त हो रहल बा.


text:
फिल्म हीरो में गरीबन के रखवाला बनल प्रवेश लाल यादव गरीबन के हक के आवाज उठावत बाड़न आ हक मारे वालन के बैंड बजावत बाड़ें. हीरो नाम के एगो सड़क छाप युवक के भूमिका में आइल प्रवेश लाल के जोड़ीदार बनल बाड़ी शुभी शर्मा. निरहुआ इंटरटेन्मेंट प्रा०लि० के बैनर तले निर्माता-निर्देशक जी. सुब्बाराव के एह फिल्म में प्रवेश खतरनाक एक्शन करत नजर अइहें. साथ में अवधेश मिश्रा, प्रकाश जैस, एयाज खान आ सत्यप्रकाश के खास भूमिला बा.
बतावल जात बा कि एकरा के एही महीना बिहार, झारखण्ड आ यू.पी. के सिनेमाघरन में रिलीज कइल जाई.
(प्रशांत निशांत के रपट)


text:
Home Tags भोजपुरी साहित्य
Tag: भोजपुरी साहित्य
जगन्नाथ जी के लिखल भोजपुरी गज़ल संग्रह लर मोतियन के
ग़ज़ल, जेकरा नावे में मिसिरी मतीन मिठास बा, गुलाब अइसन गमक बा, सुबास बा, उर्दू काव्य के सबसे जनगर आ पनिगर रूप ह। आजु...
पीo चन्द्रविनोद के लिखल भोजपुरी कहानी संग्रह केरा के टुकी टुकी...
पीo चन्द्रविनोद के लिखल भोजपुरी किताब केरा के टुकी टुकी पतई जवन की एगो भोजपुरी कहानी संग्रह ह। भोजपुरी कहानी संग्रह केरा के टुकी...
जिअत मुर्दा के कब्रिस्तान बा बिहार
जिअत मुर्दा के कब्रिस्तान बा बिहार, जोना में जान त बा बाकिर बेजान बा बिहार।। भोजपुरी भोजपूरी सब चिल्लाता, कहा से मिली भोजपुरी के मान्यता।। जे ज्यादा पढ़त...
तारकेश्वर राय जी के लिखल तू कलाकार बिघना, हमहू कलाकार
कलाकारी से हमरा नियर इंसान तू गढ़ल | इंसान के गढ़ गढ़ तू सृष्टि में आगे बढ़ल || बिघना के इ कलाकारी देखी | नर मादा के...
जगदीश खेतान जी के लिखल भोजपुरी कहानी इंसानियत
घड़ी के एलारम बाजे लागल। हम हड़बड़ा के उठलीं आ बइठ गइलीं। आजे हमार बी.काम के फाइनल परीक्षा खतम भइल रहे।परीक्षा समाप्त होते भर...
डॉ. हरेश्वर राय जी के कुछ बेहतरीन भोजपुरी रचना
काहे मारेल मुसुकिया तू अइसन जनमार काहे मारेल मुसुकिया तू अइसन जनमार कइल हियरा में हमरा दरारे-दरार I मिलब त तोहके बताइब संघतिया मुंहवा में तहरा लगाइब भभूतिया तहरा...
विवेक सिंह जी के लिखल भोजपुरी कविता नारी सम्मान
शक्ती के स्वरूप से, नारी के पत्वारी बा! एकरा के कमजोर मत समझअ, ई देश-दुनिय पे भारी बा! सब के हित मे सोचे, ई नारी के शुबिचारी बा! जे ममता...
विवेक सिंह जी के लिखल भोजपुरी लघु कथा पगली
फसल के कटाई के बाद चारो तरफ दूर-दूर तक नजर के रोक-थाम खातिर कुछो न लऊके | आपन नजर के जहाँ तक दौड़ाई उ...
विवेक सिंह जी के लिखल भोजपुरी लघु कथा आश
आश मनुष्य मनोवृती के अटूट शक्ती, जोन कबो आपन दम न तोडे ! आश ओह समय तक दिल मे होला. जब केहु आपन के...
दहेज प लिखल तारकेश्वर राय जी के दू गो कविता
दहेज बाप देखीं बेटा के, बोली लगवले बा | देवे वाला ख़ुशी से, गर्दन झुकवले बा || मोल भाव होता, देखीं सपना के || शान से बेचता, केहू...
देवेन्द्र कुमार राय जी के लिखल दू गो भोजपुरी गीत
ननदो हमार हई घरवा के चान हो पियवा के हमरा ई जिया के परान हो, ननदो हमार हई घरवा के चान हो। झुमुकी झुमुकी जब घुमे...
देवेन्द्र कुमार राय जी के लिखल कुछ भोजपुरी कविता
भोजपुरी कविता काशी धाम काशी के का कहीं कहल ना जाव स्वर्ग के समान सांच गंगा में नाव। पावन पुनीत जल एहीजे भेंटाई जीनीगी बितावे के असली ह...
देवेन्द्र कुमार राय जी के लिखल भोजपुरी होली गीत गोरी कहवां...
होली के दिन पति पत्नी में रंग के बहाने कईसे मजाक में व्यंगबाजी होता एह गीत के माध्यम से अनुभव कईल जाव:- रंगवा हरिअर गोरी...
तारकेश्वर राय जी के लिखल भोजपुरी कविता फगुवा ह फगुवा
पुरनकी पतईया, फेड़वा गिरावे | जइसे गिरहथ, कवनो खेतवा निरावे || नईकी पतइया बदे, जगहा बनावे | जायेके बा एक दिन, इहे समझावे || चईती...
रिपुञ्जय निशांत जी के लिखल भोजपुरी गीत संग्रह आवे याद बसेरा
भोजपुरी गीत-रचना के साहित्यिक संस्कार जवना गीतकारन का कलम से सुलभ होत रहल बा, ओह में रिपुञ्जय निशांत अन्यतम रहल बाड़े। अइसन विशिष्ट गीतकार...
तैयब हुसैन पीड़ित जी के लिखल भोजपुरी एकांकी संग्रह आपन आपन...
जो एकांकी आ बड़ नाटक में भेद करेला होय त साधारण मनई कह सकेला की एक अंक के नाटक 'एकांकी' आ एक से अधिक...
भोजपुरी किताब आचार्य महेंद्र शास्त्री व्यक्तित्व और कृतित्व
आचार्य महेंद्र शास्त्री का व्यक्तित्व विरल है। उनका कृतित्व भी विरल कोटि का है। यह भी एक विरल बात है की उनका सम्पूर्ण कृतित्व...
तारकेश्वर राय जी के लिखल तीन गो भोजपुरी कविता
भोजपुरी कविता फैसन के हावा बहल बा अइसन, एगो पछिमा हावा | फार के कपड़ा, पहिरल जाता नावा || कपड़ा पहिरल जाला, तन ढ़ाके के | पहिरल जाता...
तैयब हुसैन पीड़ित जी के लिखल भोजपुरी कविता संग्रह अनसोहातो
अनसोहातो शब्द के 'अ' से साइत हिंदी के अकविता भा अंग्रेज़ी के नास्टेल्जिया के बोध होय, एह से जरूरी लागता की अइसन भाव...
डॉ॰ ब्रज भूषण मिश्र जी के लिखल भोजपुरी गज़ल संग्रह अचके...
हमार अबहीं तक कवनो स्वतंत्र काव्य-संग्रह ना आइल रहल ह। सन १६८२ में दू-रंग नाम से श्री विपिन बिहारी चौधरी जी संगे संयुक्त काव्य-संकलन...


text:
2018 जी20 ब्यूनस आयर्स सम्मेलन
2018 जी20 ब्यूनस आयर्स सम्मेलन ग्रुप ऑफ ट्वेंटी (G20) के तेरहवाँ सम्मेलन होखी जे दक्खिन अमेरिका के देस अर्जेंटीना के ब्यूनस आयर्स शहर में आयोजित कइल जाई। एकर तारीख अभी निश्चित नइखे। कौनों दक्खिन अमेरिकी देस में आयोजित होखे वाला ई जी20 के पहिला सम्मेलन होखी।
संभावित रूप से भागीदार होखे वाला राष्ट्राध्यक्ष[संपादन]
जर्मनी
Subject to election in September 2017, Chancellor
इटली
Subject to election in February 2018, Prime Minister
संभावित मेहमान[संपादन]
Egypt
अब्देल फतह अल-सीसी, राष्ट्रपति, आमंत्रित मेहमान
स्पेन
मारियानो राजोय, परधानमंत्री], परमानेंट आमंत्रित मेहमान


text:
– जयंती पांडेय
बाबा लसटमा नंद कहले , भाई रामचेला, जान जा कि लक्ष्मी मैया के सवारी तऽ उल्लू हऽ आ रुपिया पइसा के सवारी जरूर भईंसा होई.
रामचेला पूछले, कईसे बाबा?
काहे कि भईंसा करिया आ बरियार होले सन. जेने जाले सन ओने भीड़ छंट जाला आ जेकरा के मन करे धकिया सकेला. रुपिया भी जवन करिया होला ऊ बड़ा बरियार होला. जेकरा चाहे ओकरा धकिया सकेला, जेकरा चाहे ओकरा किनारा कऽ सकेला. अभी एफ डी आई के मामला देखऽ सरकार माइनारिटी में रहे आ सभके धकिया देहलस. जान जा कि ई शुद्ध सरकार के बल ना रहे. एह में एफ डी आई के ताकत लागल बा. एफ डीआई दुनिया के पैसा के भईंसा हऽ. जे ऊ डिसाइड कऽ लेउ कि एने ढुके के बा तऽ कोनो तरह ढुकिये जाई. भईंसा जे बा. अब जे अंगरेजी जाने ला ऊहे एकर सम्पूर्ण माया जानत होई. ओइसने एगो आदमी हमरा के बतवलस कि एफ डी आई के माने होला फारेन डायरेक्ट इन्वेस्टमेंट. मानें कि विदेश से सीधे पइसा निवेश. हंगामा के सबसे बड़हन कारण सीधा पइसा निवेश बा. लेकिन अब हम का बताईं रामचेला कि पइसा सीधा केने से होला. पइसा अइसन टेढ़ चीज तऽ कहीं ना होला. ना आज बा ना काल्हु यहे ना काल्हु होई. तूं रामचेला अतना घुमल फिरल आ पढ़ल लिखल आदमी बाड़ऽ तूं आजु ले कवनो अइसन आदमी देखले बाड़ऽ कि जेकरा लगे पइसा होखो आ सोझ होखो. माने एफ डी आई पइसा के भईंसा हऽ. भईंसा केहु के परवाह ना करे. श्रीराम शर्मा के किताब में पढ़ने बानी कि भईंसा से बाघो डेराला. इहे कारन बा कि एफ डी आई के सामने मायाहवती जी गरजल भुला गईली. पहलवान नेताजी अखाड़ा छोड़ि के भाग निकलले आ बाहर लगले ताल ठोंके. जे अखाड़ा में ठहर गईल ऊ रगेद दिहल गइल. चाहे हार मान लेहलस. अब ऊ नियम के दोहाई दे रहल बा. अब भईंसा उनकर बात तऽ मानी ना. भगवा पार्टी के लोग राम जी के नांव ले ले के मार गदर मचावे ला आ अतना बात नईखे जानत कि गोंसाई तुलसी दास कहि गइल बाड़े कि ‘समरथ के नहिं दोष गोसाईं.’ पइसा समर्थ होला आ भईंसा भी समर्थ होला. पइसा समर्थ होला आ सबके धकिया देला. अगर तहरा बिस्वास नईखे तऽ सेठन के इहां जा के देखऽ लऽ ना डेरइलऽ तऽ गईलऽ. कवनो समारोह में जा के देखऽ बड़का सेठ के पास आम लोग कइसे हिनहिनात रहेला. ना हिनहिनाई तऽ अइसन धकियावल जाई जईसे भईंसा धकियावे ला. एफ डी आई के ना मनबऽ तऽ उहो वसहीं धकियाई जइसे भईंसा धकियावे ला.
कुछ लोग कहऽ ता कि एफ डी आई से किसान आ गाहकन के बेसी फायदा बा. माने कि अबले जे लोग किसान आ गाहक के फायदा पहुंचावत रहे ऊ गलती कर रहे. अगर ई ठीक बा तऽ अंगरेजवन के राज के गुलामी काहे कहऽ ता लोग ओकरा के राजनीति के एफ डी आई कहे के चाहीं. अगर ओकरा से ईमानदारी आ जाइत तऽ आज अतना घोटाला ना होईत. बिदेश से खाली पइसा आ सकेला नीयत नाहीं. ऊ तऽ एनहीं के लोग के रही. आ वइसे भी रामचेला पइसा के नीयत कब ठीक रहल. दुनिया के सबसे बड़हन समस्या इहे हऽ.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
भगवान राम के पियक्कड़ कहे वाला द्रमुक नेता करुणानिधि के बीमारी से मौत
चेन्नई 07 अगस्त. द्रविड़ मुनेत्र कषगम (द्रमुक) के सुप्रीमो अउर तमिलनाडु के मुख्यमंत्री रह चुकल नेता एम करुणानिधि के मंगल का दिने बीमारी का चलते कावेरी अस्पताल में मौत हो गइल. उनुकर उमिर वइसहूं 94 बरीस हो गइल रहुवे.
कावेरी अस्पताल का ओर से जारी विज्ञप्ति में कहल गइल बा कि करुणानिधि साँझ के छह बजके 10 मिनट पर आखिरी साँस लीहलन. ऊ ढेर दिन से बीमार चलत रहुवन आ पिछला 28 जुलाई का दिने उनुका के अस्पताल में भरती करावल गइल रहुवे.
उनुका मौत के खबर सुनते उनुका समर्थकन में शोक पसर गइल. उनुकर अब-तब के खबर सुनि के काल्हु रतिए से बड़हन भीड़ अस्पताल का बहरी जमा रहुवे.
करुणानिधि का मौत पर पीएम मोदी आपन शोक संवेदना प्रकट करत कहलन कि उनुका मौत से देश एगो जमीन से जुड़ल नेता, गहन विचारक, लेखक अउर एगो अइसन हस्ती गँवा दिहलसि जे भर जिनिगी गरीब आ वंचितन के कल्याण खातिर काम कइलसि.
पीएम मोदी याद कइलन कि उनुका करूणानिधि का साथे संवाद के कई बेर मौका मिलल रहे. सामाजिक कल्याणकारी नीतियन के उनुका पोढ़ आ गहीर समुझ रहल. ऊ लोकतांत्रिक मूल्यन के प्रति समर्पित रहलें आ देश में आपातकाल लागू कइला पर ओकर कड़ा विरोध कइले रहलें. ऊ हमेशा तमिल हित के बात उठवलें आ तमिलनाडु के आवाज बनल रहलें.


text:
दुर्गा फिल्म्स प्रोडक्शन के भोजपुरी फिलिम ‘बाज गईल डंका’ के शानदार संगीत मुहूर्त पिछला दिने एम फॉर यू रिकार्डिंग स्टूडियो में मधुकर आनंद के संगीत निर्देशन में पवन सिंह के गावल गीत रिकार्ड करा के कइल गइल.
एह मौका प तीन गो गीत रिकार्ड भइल. दुसरका रहे युगल गीत जवन पवन सिंह आ इंदु सोनाली के आवाज में रिकार्ड भइल जबकि तिसरका गीत प्रतिभा पाडेय आ अनामिका सिंह गवली.
एह फिलिम में कुल नौ गाना बा. गीतकार हउवें प्यारेलाल यादव, प्रदीप पांडेय, आर.आर. पंकज आ रवि भूषण. फिलिम पेश करीहें सुनीला मिश्रा, बनइहें संजय कुमार मिश्रा आ लेखन निर्देशन रही रवि भूषण के.
बिहार आ नेपाल के सीमांत इलाका में अपहरण आ असलहा तस्करी के कहानी प बनत एह एक्शन थ्रिलर में पवन सिंह आ विराज भट्ट मुख्य नायक बाड़ें, पवन पुलिस इन्स्पेक्टर बनल बाड़े त विराज भट्ट एस.पी.. बाद में हालात का चलते विराज के ‘कम्पलसरी रिटायरमेंट’ लेबे पड़त बा. ओकरा बाद दुनू जने मिल के अनाचार आ अनैतिकता के खात्मा करत बाड़ें.
फिलिम के शूटिंग अगिला 9 फरवरी, 2014 से मुंबई आ अगल बगल के खूबसूरत लोकेशनन प कइल जाई.
पवन सिंह आ विराज भट्टा का अलावे रहीहें स्मृति सिन्हा, नवोदित शिखा मिश्रा, सोम भूषण, नेपाली कलाकर सुनील थापा, आनंद मोहन, माया यादव, अजय कुमार ‘मिंटू’ अउर अवधेश मिश्रा.
मुहूर्त का मौका प अनेके नामी लोग मौजूद रहुवे जेहमें जगदीश शर्मा, असलम शेख, कुमार विकल, बृजेश त्रिपाठी, दिलीप सिन्हा, बबलू सिंह, प्रदीप सिंह, अनंजय रघुराज, हरीश जायसवाल, जीत चटर्जी शामिल रहले.
(समरजीत)


text:
बलिया, 27 मई. विश्व भोजपुरी सम्मेलन के बलिया इकाई आ पाती-रचना मंच के साझा आयोजन में आजु बिहार आ यूपी के सुदूर जनपदन से आइल विद्वान, रचनाकार, अउर सृजनकर्मी तिक्खर घाम आ गर्मी का बावजूद बढ-चढ़ के हिस्सा लिहलें.
बलिया के बापू भवन (टाउन हॉल) में आचार्य रह चुकल आ हिन्दी संस्कृत के विद्वान डॉ नन्द किशोर तिवारी का अध्यक्षता में मुख्य अतिथि डॉ अर्जुन तिवारी, विशिष्ट अतिथि डॉ नीरज सिंह, डॉ जयकान्त सिंह, डॉ ब्रजभूषण मिश्र, डॉ प्रेमशीला शुक्ल, कृष्ण कुमार वगैरह खासमखास लोगन का मौजूदगी में सम्मेलन के राष्ट्रीय उपाध्यक्ष अउर भोजपुरी दिशाबोध के प्रतिष्ठित पत्रिका “पाती” के संपादक डॉ अशोक द्विवेदी सगरी अतिथियन के माला पहिरा के आ अंगवस्त्र शॉल से सम्मानित कइलन.
एकरा बाद भोजपुरी साहित्य में उल्लेखनीय योगदान करे वाला चुनाइल साहित्य-सेवियन के स्मृति चिह्न आ शॉल का साथे “पाती अक्षर सम्मान” से सम्मानित कइल गइल. अध्यक्ष आ मुख्य अतिथि का साथे गणमान्य लोगन का हाथे अक्षर सम्मान श्रीमती प्रेमशीला शुक्ल (देवरिया), श्री अनिल ओझा नीरद (कोलकाता), डॉ शत्रुघ्न पाण्डेय (बलिया), अउर श्री विजय शंकर पाण्डेय (वाराणसी) के दीहल गइल.
दीप प्रज्वलन वगैरह का बाद शुरू भइल अधिवेशन के पहिला सत्र में “भोजपुरी साहित्य के बढ़त डेग” विषय पर विमर्श-विचार गोष्ठी में बोलत मुख्य अतिथि डॉ अर्जुन तिवारी भारतीय साहित्य में भोजपुरी के विपुल सृजनात्मक साहित्य के चरचा करत सरकार का तरफ से एकर अनदेखी कइला के चिन्ताजोग बतवलन आ कहलन कि संविधान के अठवीं अनुसूची में भोजपुरी के शामिल करे में होखत देरी दुर्भाग्य भरल बा.
डॉ नीरज सिंह आ डॉ जयकान्त सिंह विश्वविद्यालयन में भोजपुरी के पठन-पाठन आ शोध के चरचा करत चालीस बरीस से प्रकाशित हो रहल भोजपुरी पत्रिका “पाती” के योगदान के सरहलें. डॉ ब्रजभूषण मिश्र, डॉ प्रेमशीला शुक्ल, कृष्ण कुमार, आ भगवती प्रसाद द्विवेदी वगैरह वक्ता अपना संबोधन में “पाती” पत्रिका के एतिहासिक योगदान के भूरि-भूरि सराहत एह बात के रेघरियवलें कि यूपी में आजु ले भोजपुरी अकादमी के गठन नइखे हो सकल जबकि बिहार, मध्य प्रदेश आ दिल्ली में एकर गठन हो चुकल बा.
अपना अध्यक्षीय संबोधन में डॉ नन्द किशोर तिवारी कहलन कि लोकभाषा भोजपुरी के हजारन मौलिक शब्द संस्कृत से निकलल बाड़ें आ भोजपुरी के हिन्दिओ से पुरान भाषा बतवलें. कहलें कि भोजपुरी अपना मौलिक सर्जन शक्ति से आजुओ अचंभित करेले.
भोजपुरी गायक ओमप्रकाश आ उनुका साथियन के प्रस्तुति गोंड़ऊ नाच के सांस्कृतिक स्वरुपो के देखनिहार-सुननिहार लोग आनन्द उठावल. पहिला सत्र के संचालन श्री केके सिन्हा कइलन.
दुसरका सत्र में आयोजित कवि सम्मेलन में कई जनपदन से आइल कवि अपना अपना कविता से लोकभाषा भोजपुरी में अनूठा कविताई, गीत आ गजलन से समाँ बांध दिहलें.
सर्वश्री ब्रजभूषण मिश्र, भगवती प्रसाद द्विवेदी, गुलरेज शहजाद (मोतिहारी). आनन्द संधिदूत, जयकान्त सिंह जय, भालचन्द्र त्रिपाठी, अशोक द्विवेदी, अनील ओझा नीरद, मिथिलेश गहमरी, शशि प्रेमदेव, गुरविन्द्र सिंह, विजय मिश्र, हीरालाल हीरा, कमलेश राय, आलोक पाण्डेय, अशोक कुमार तिवारी, शिवजी पाण्डेय रसराज, भगवान पाण्डेय निराश. डॉ शत्रुघ्न पाण्डेय, राजेन्द्र भारती वगैरह कवि लोग के कवितन के सुधि श्रोता खूबे सरहलें.
दुसरका सत्र के संचालन शिवजी पाण्डेय रसराज कइलें आ आखिर में विश्व भोजपुरी सम्मेलन के बलिया इकाई के अध्यक्ष श्री विजय मिश्र सभका के धन्यवाद दिहलें.
(विज्ञप्ति)


text:
शरत चंद्र चट्टोपाध्यायं के मशहूर उपन्यास देवदास पर बनल भोजपुरी फिल्म “हमार देवदास” 18 नवंबर से बिहार में रिलीज होखी. एह फिल्म के टाइटल भूमिका में रवि किशन, पारो बनल अक्षरा सिंह आ चंद्रमुखी के भूमिका में मोनालिसा बाड़ी.
फिल्म के शुरुआत फ्लैशबैक से होखत बा जब पारो (पार्वती) आ चंद्रमुखी अपना बुढ़ारी में देवदास के याद करत बाड़ी. फिल्म के दृश्य आ डायलॉग बहुते खूबसूरत तरीका से फिल्मावल गइल बा. “कोठी न रास आइल त हम कोठा के आसरा ले लेलीं..श्” जइसन डायलाग देखनिहारन के बहुते नीक लागी. गाना उदित नारायण, साधना सरगम आ सपना अवस्थी के मधुर आवाज में बाड़ी सँ.
“नदिया के पनिया में झांकेला सूरज देव” आ “जिनगी के बगिया में लागल रे चिनिरिया” जइसन गाना देखनिहार सुननिहारन के मन मोह ली. उपर से फिल्म के हर दृश्य जानदार बा. फिल्म के निर्देशक कहलन कि शरत चंद्र के जनम अपना ननिहाल बिहार के भागलपुर में भइल रहे. बकौल किरणकांत वर्मा एह फिल्म से भोजपुरी भाषा के प्रतिष्ठा अउरी बढ़ी.
( स्रोत – उदय भगत)


text:
पिछला दिने ‘जय मां मइहर वाली’ फिलिम के शूटिंग खातिर अभिनेत्री रिंकू घोष जब मध्य प्रदेश के सतना में मइहर माई मंदिर चहुँपली त उनुका ओहिजा अनेके चमत्कार अनुभव कइली, सबसे पहिले त सिर्फ दस दिन चले वाला शूटिंग पूरा चौदह दिन चलल आ केहु के अहसास ना भइल कि शूटिंग कब पूरा हो गइल. रिंकू घोष बतावत बाड़ी कि जब मंदिर का सोझा खड़ा भइली त उनुका तनिको ठंडा ना बुझाइल जबकि बाकी लोग के ठंड लागत रहुवे. फेर रिंकू अचानके देवी क सोझा रोवे लगली आ उनुका लागल कि देवी उनुका के देख मुसुकात बाड़ी, जब मंदिर के सीढ़ी उतरे लगली त ओहिजा मौजूद लोग रिंकू के गोड़ छू के प्रणाम करे लागल.
दरअसल रिंकू घोष आल्हा तालाब में नहाके मंदिर पहुंचल रही जवना चलते लोग बझल कि उनुकर कवनो मन्नत पूरा हो गइल बा आ एहसे ऊ सीढ़ी धोवत उतरत बाड़ी.
रिंकू बतावत बाड़ी कि ‘जय मां मइहर वाली’ के शूटिंग का दौरान उनुका अनेके चमत्कारिक अनुभव भइल.
(शशिकांत सिंह)


text:
टटका खबर, 4 फरवरी 2017, शनिचर
यूपी विधानसभा चुनाव ला प्रचार करत पीएम मोदी आजु मेरठ में कहलन कि भाजपा के सरकार बनल त गन्ना किसानन के सगरी बकाया 14 दिन का भितरे चुका दीहल जाई. कहलन कि समाजवादी गोल का चलते राज्य पिछड़त बा.
मऊ के कोपागंज इलाका में आजु डाढ़ी चट्टी का नियरा एगो टेम्पो ए जीप के टक्कर में टेम्पो सवार दस जने घवाहिल हो गइलें.
पटना में चलत राष्ट्रीय सीनियर बैडमिंटन चैंपियनशिप के महिला एकल वर्ग में टॉप सीड तान्वी लैड (पीएसपीबी) आ आठवीं सीड रिया पिल्लई (महाराष्ट्र) आपन-आपन मैच जीत के खिताबी अभियान के शुरिआत कइली. दूसरका दौर में बिहार के आकांक्षा कुमारी हार गइली आ उनुका के नौवीं सीड रेशमा कार्तिक (एयर इंडिया) हरवली.
आजु पाँच गो राज्यन में होखे वाला विधानसभा चुनावन के पहिला दौर में गोवा आ पंजाब के सगरी सीटन ला वोट डालल गइल. गोवा में साँझ पांच बजे ले 83 फीसदी वोटर आपन वोट डाल के राज्य में एगो नया रिकार्ड बना दिहलें. पंजाबो से 70 फीसदी से बेसी वोटिंग होखे के खबर बा. कतहीं से कवनो बड़हन घटना के खबर नइखे. कई जगहा ईवीएम मशीनन में आइल गड़बड़ियन ला चुनाव आयोग प पक्षपात करे के आरोप लगा दिहलन अरविन्द केजरीवाल.
पटना के एगो विशेष अदालत पूर्वी चंपारण जिला के घोड़ासहन रेलवे पटरी बम कांड मामिला में जेल में बंद तीन गो अभियुक्तन के पूछताछ करे ला 11 दिन के पुलिस रिमांड प एनआईए के सउँपे के आदेश आदर्श केंद्रीय कारा बेऊर के काराधीक्षक के नामे जारी क दिहलसि.
मऊ जिला के समाज कल्याण अधिकारी आजु पत्रकारन के बतवलन कि मऊ जिले के जिलाधिकारी के बनावल टीम से जाँच करवला का बाद जिला में चलत 14 गो फर्जी मदरसन के मानय्ता रद्द क दीहल गइल बा.
सोनभद्र के चोपन इलाका के मीतापुर गाँव में अपना बेटी के ससुरागी आइल कुरहुल गाँव के एगो आदमी सबेरे बिछवना प मरल मिललें, उनुका साथे आइल एगो दोस्त राते में लवट गइल रहे. पुलिस मामिला के संदिग्ध मान के जाँच करत बिया.
बिहार के खाद्य अउर उपभोक्ता संरक्षण मंत्री मदन सहनी जन वितरण प्रणाली में गड़बड़ी के शिकायत का बाद बक्सर आ भोजपुर जिलन के 13 गो अधिकारियन का खिलाफ शो कॉज नोटिस जारी क के सात दिन का भितरे जवाब देबे के कहले बाड़न.
गाजीपुर के कोतवाली इलाका के चौकिया गाँव के एगो आदमी नशा में धुत हो के डेढ बरीस के बच्ची से कुकरम क दिहलसि. बेहोश बचिया के जिला अस्पताल में भरती करावल गइल बा.
वाराणसी के काशी हिंदू विश्वविद्यालय में काल्हु अतवार से 30वीं फेडरेशन कप वॉलीबाल चैंपियनशिप आयोजित होखे जात बा. एकर उद्घाटन राज्यपाल राम नाईक करीहें आ आठ दिन चले वाला एह चैंपियनशिप में देश के 13 गो टीम शामिल होखीहें सँ. वाराणसी में पहिला बेर ई चैम्पियनशिप होखे जा रहल बा.
पूर्वोत्तर रेलवे के गोरखपुर से वाराणसी का बीच आजमगढ होत 200 किलोमीटर लमहर नया रेल लाइन बनावे के मंजूरी केन्द्र सरकार दे दिहले बिया. अब एह लाइन के सर्वे के काम शुरी होखे जा रहल बा. एह सर्वे प 30 लाख रुपिया खरच होखे वाला बा. एह रेल लाइल के बनला से गोरखपुर आ वाराणसी के बीच के दूरी कम हो जाई आ आजमगढ अउर बांसगांव के कई इलाका रेल से जुड जइहें.
जौनपुर जिला के जफराबाद इलाका में भइल वाहन चेकिंग के दौरान आजु सबेरे शंकरगंज रेलवे फाटक प पुलिस एगो कार के रुके के कहलसि त कार वाला भागे लागल. तब पुलिस ओकरा के चहेटा मार के धइलसि आ जाँच में कार से 100 लीटर अवैध शराब, तीन गो तमंचा आ पांच गो कारतूस बरामद कइलसि.
आजमगढ़ जिला में विधानसभा चुनाव के शान्ति से करवावे के माहौल बनावे ला 45 गो बदमाशन के तड़ीपार होखे के आदेश दीहल गइल बा. चुनाव ले एह लोग के जिला में लउकलो से मनाही बा.
आज़मगढ़ जिला के मेंहनगर इलाका में बिल्डिंग मटेरियल के एगो कारोबारी अपना मेहरारू से झगड़ा का बाद घर में फांसी लगा के जान दे दिहले बा. बतावल जात बा कि एगो दोसरा मेहरारू से उनुकर नाता बन गइल रहल आ ओकरा के ऊ अपना घरे राख लिहले रहलन जवना चलते आए दिन किचकिच होखत रहुवे.


text: नई दिल्ली : जय भोजपुरी जय भोजपुरिया परिवार के द्वारा भोजपुरी के शेक्सपियर के नाव से ख्याति प्राप्त भिखारी ठाकुर के पुण्यतिथि पर 15 जुलाई, 2018 के गाँधी शान्ति प्रतिष्ठान के सभागार में एगो राष्ट्रीय भोजपुरी कवि सम्मेलन के आयोजन भईल । मंच संचालन लव कांत सिंह लब बहुत बढिया से कइले। दीप प्रज्वलन से कार्यक्रम के शुरूआत भईल आ संस्था के अध्यक्ष श्री सतीश कुमार त्रिपाठी जी जय भोजपुरी जय भोजपुरिया के अब तक के सफर के कहानी कइसे शुरू भइल ,एगो भोजपुरी प्रेमी नवजवान गणेश नाथ तिवारी”श्रीकरपुरी” के द्वारा गठित वाट्सएप समुह…Read More


text:
अगर रउरा ई मानीलें कि भोजपुरी सिनेमा विश्वस्तर के ना बनेली सँ त इंतज़ार करीं हैदर काजमी, अक्षरा सिंह आ जितेंद्र यादव क मुख्य भूमिका वाली फिल्म ‘बिगुल’ के जवना आपके सोच बदल दी, नमन फिल्म्स के ‘बिगुल’ के एडिटिंग के काम चलत बा. एकर निर्देशक रविकांत के दावा बा कि बिगुल भोजपुरी फिल्म ना ह बलुक अइसन फिलिम ह जवन के भाषा भोजपुरी ह. निर्देशक रवि कांत के दावा बा कि उनका फिल्म में दुनिया के कवनो भाषा के कवनो फिलिम के कवनो फ्रेम के नकल नइखे भइल. एह फिल्म का बारे में सगरी जानकारी छिपावल जात बा, इहाँ ले कि इहो नइखे बतावल जात कि एहमें हैदर काज़मी, अक्षरा सिंह आ जितेन्द्र यादव के किरदार का बा.
कथा पटकथा खुद निर्देशक रविकांत के लिखल ह जबकि संवाद मनोज पांडे आ रविकांत के लिखल. गीत रविकांत आ एस. कुमार के लिखल अउर संगीत नजाकत सुजाद के. एकर फिल्मांकन निर्देशन रूपांग आचार्य के आ प्रोडक्शन डिजाइन संजय यादव के बा, एडीटर हउवें गोपाल राधानी, नृत्य निर्देशक अशोक मयंक आ मारधाड़ निर्देशक हीरा यादव.
‘बिगुल’ में हैदर काजमी, अक्षरा सिंह, जितेन्द्र यादव, श्रेया शर्मा, मनीष खन्ना, संजय कुलकर्णी, कृष्णा गोपाल, सुप्रिया गोपाल अउर संगीता रमन के मुख्य भूमिका बा.
(शशिकांत सिंह रंजन सिन्हा के रपट)


text:
रात अन्हरिया, दिया जराईं, डगर डगर उजियार करीं
बहुत सरहनीं महल के रउआ, अब मडई से प्यार करीं
सागर के पानी ह खारा, एह में डुबकी लिहले का
ताल तलइया वाला पानी, गंगा जी के धार करीं
देखीं दुःख के दानव छउकी, छउकी रार मचवले बा
भूख का मारे के पहिले, ओकरा छाती पर वार करीं
सांच हवे जब देहिया, माटी के ह माटी मिल जाई
तब देरी का, माटी मिल के भी उनकार उपकार करीं
साहस के लहरइले, परबत के हियरा भी दरकेला
बखत पड़े कतहीं त मन के लोहा , तन तलवार करीं
बीतल दिन भा गइल जवानी, कबहीं लउट के आई ना
मस्ताना एह कडूआ सच्चाई से ,नयना चार करीं .
( डॉ मस्ताना के भोजपुरी काव्य संग्रह ” जिनगी पहाड़ हो गईल’ से)


text:
भोजपुरी फिलिमन के गरम लिट्टी अभिनेत्री अंजना सिंह के जनमदिन पर भोजपुरिया सितारा लोग जोरदार ठुमके लगा के उनुका जनमदिन के यादगार बना दिहल. मुंबई के जुहू स्थित पब रॉक बॉटम में अंजना सिंह आपन जनमदिन धूम धाम से मनवली आ एह मौका पर बधाई देबे वालन में प्रसिद्ध निर्देशक विमल कुमार, राज कुमार पाण्डेय, आनंद गहतराज, विशाल वर्मा, दीपक शाह, वरदान आष्टा, खलनायक अवधेश मिश्रा, अभिनेत्री संगीता तिवारी, अक्षरा सिंह, पायल सेठ, फ़रीन शेख, अभिनेता प्रवेश लाल, यश कुमार, प्रदीप पाण्डेय आ आदित्य ओझा, कुणाल सिंह, बृजेश त्रिपाठी, राज कुमार पाण्डेय, अनंजय रघुराज, लेखक संतोष मिश्रा, जे . नीलम वगैरह लोग शामिल रहल. पार्टी जब पूरा शबाब पर आइल तब रवि किशन आ पाखी हेगड़े आके माहौल अउरी रंगीन बना दिहल लोग. आम तौर पर कवनो बर्थडे पार्टी आपन मौजूदगी भर दर्ज करावे वाला रवि किशन पाखी हेगड़े, अंजना सिंह, यश कुमार आ प्रदीप पण्डे संगे देर रात ले ठुमका लगवलन.
(उदय भगत)


text:
यूपी के मुख्यमंत्री रहल मायावती काल्हु अपना पत्रकार सम्मेलन में अखिलेश यादव सरकार पर हमला बोलत कहली कि हम त कहलें रही कि साल भर का भितरे लोग के अहसास हो जाई कि गलती हो गइल सपा सरकार ले आ के. बाकिर हालात अतना खराब बा कि दुइये महीना में लोग मानल शुरु कर दिहल कि सपा के जीता के गलती कर दिहनी. मायावती फेर कहली कि सपा के जीत कांग्रेस आ भाजपा के गलत रणनीति का चलते भइल. कहली कि उनुका राज में जेल में बंद सगरी अपराधी अब बाहर आ गइल बाड़ें जवना चलते अपराध बेतहाशा बढ़ गइल बा.
दोसरा तरफ एगो समीक्षा बइठक कर के मुख्यमंत्री अखिलेश यादव अपना अधिकारियन के चेतवलें कि पंद्रह दिन का भीतर अपराधन पर काबू पा लिहल जाव. कहलन कि अधिकारी कवनो राजनीतिक दबाव में मत आवसु


text:
दिपावली
दिपावली, भा दिवाली हिंदू लोग के एक ठो प्रमुख तिहुआर हवे जे नेपाल, भारत आ अन्य सगरी देसन में जहाँ हिंदू लोग निवास करत बा, ओह लोगन द्वारा मनावल जाला। काशी क्षेत्र में प्रचलित पंचांग के अनुसार कातिक के महीना में अंतिम दिन, अमौसा तिथि के, ई तिहवार मनावल जाला। अंग्रेजी कलेंडर के हिसाब से देखल जाय तब ई अक्सर अक्टूबर या नवंबर के महीना में पड़े ला। भारत, श्रीलंका, नेपाल, पाकिस्तान, फिजी, गयाना, मलेशिया, मॉरिशस, म्यांमार, सिंगापुर, सूरीनाम, आ त्रिनिदाद आ टोबैगो में ई तिहवार सरकारी तौर पर छुट्टी के दिन होला।
दियाली के तिहवार अँजोर, प्रकाश आ खुसी के परब हवे। मुख्य कथा के मोताबिक एह दिन राम लंका से वापस लवट के अजोध्या पहुँचलें आ उहाँ के लोग दिया बार के आपन खुसी मनावल। वर्त्तमान में दिवाली के तिहवार लोग ढेर सारा दिया जरा के अपना घर-दुकान पर सजा के मानावे ला। लच्छमी आ गणेश के पूजा करे ला आ एक दुसरा के मिठाई आ उपहार दे के खुसी मनावेला।
दीपावली के तिहवार से पहिले तमाम लोग अपना घर दुआर के सफाई करे आ माटी के घर लीप के चिक्कन कइल जाय, बरसात में भइल टूट-फूट के मरम्मत होखे। अब लोग अपना घर-दूकान के पेंट करवावे ला आ सजावट करे ला। तिहवार के सुरुआत मुख्य दिवाली के रात, जे अमौसा के पड़े ला, ओह से कई दिन पहिले से सुरू हो जाला। धनतेरस, दिवाली से दू दिन पहिले पड़े ला जहिया तरह तरह के खरीदारी करे ला लोग। धनतेरस के अगिला दिन नरक चतुर्दसी होला, जेकरा कुछ लोग छोटी दिवाली भी मनावे ला। एकरा बाद मुख्य दिवाली के दिन आवेला। साँझ बेरा लोग नहा-धो के नीक कपड़ा पहिर के लक्ष्मी-गणेश के पूजा करे ला आ दिया बारे ला। घर या दुकान के दिया से सजावल जाला। एकरे बाद पड़ाका फोरे के सुरुआत होला।
जहिया हिंदू लोग दिपावली मनावे ला ओही दिन, जैन लोग महावीर के मोक्ष परब के रूप में भी मनावे ला। सिख लोग एकरा के "बंदी छोड़ दिवस" के रूप में मनावे ला आ कुछ नेवार क्षेत्र के बौद्ध लोग एकरा के अशोक के बौद्ध धरम स्वीकार करे के दिन के रूप में भी मनावे ला।
बिसयसूची
नाँव[संपादन]
दिपावली के भोजपुरी क्षेत्र में दिवाली, दियाली, देवारी, दिया-देवाली नियर कई नाँव से जानल जाला। ई सगरी संस्कृत शब्द दीपावली, जेकर अरथ "दिया सभ के लरि भा लाइन" होला, से बनल हवें[4] आ दीप, दीपक, दिया नियर शब्द भी एकही मूल से आइल हवें। दिपावली के दीपोत्सव मने कि दिया जरावे के उत्सव भा तिहुआर भी कहल जाला।
अउरी भारतीय भाषा सभ में एह तिहुआर के असमिया: দীপাৱলী (दीपावोली), बंगाली: দীপাবলি/দীপালি (दीपाबोली/दीपाली), गुजराती: દિવાળી (दिवाली), हिंदी: दिवाली, कन्नड़: ದೀಪಾವಳಿ (दीपावली), कोंकणी: दिवाळी, मलयालम: ദീപാവലി (दीपावली), मराठी: दिवाळी, उड़िया: ଦିପାବଳୀ (दीपाबली), पंजाबी: ਦੀਵਾਲੀ (दीपाली), सिंधी: दियारी, तमिल: தீபாவளி (तिपावली), तेलुगु: దీపావళి, बाली भाषा में गलुन्गाम, नेपाली: स्वन्ति भा नेपाली: तिहार के नाँव से जानल जाला।
इतिहास[संपादन]
दीपावली के भारत के प्राचीन तिहुआर मानल जाला आ ई कातिक महीना में गरमी के सीजन के फसल के कटाई के उपलक्ष में मनावल जाए वाला उत्सव मानल जाला। एह परब के जिकिर पद्म पुराण आ स्कंद पुराण नियर संस्कृत ग्रंथन में मिले ला जे पहिली सहस्राब्दी के बाद वाला अर्धांस में लिखल गइल हवें हालाँकि मूल पाठ में बादो में बिस्तार भइल। दिया के स्कंदपुराण में सुरुज के चीन्हा के रूप में बरनन बाटे, सुरुज सगरी बिस्व के ऊर्जा के स्रोत हवे आ एकर सीजनल बदलाव हिंदू कैलेंडर के हिसाब से कातिक के महीना में होला।[2][5]
कुछ इलाका में हिंदू लोग कातिक के अमौसा के यम आ नचिकेता के कथा से भी जोड़े ला।[6] नचिकेता के कथा, पहिली सहस्राब्दी ईसा पूर्ब में रचल गइल कठोपनिषद में बर्णित बाटे[7] जेह में नचिकेता सही आ गलत, वास्तविक आ अवास्तविक संपति पर प्रश्न करे लें।
सातवीं सदी के राजा हर्ष, अपना रचना नागानन्द में दीपप्रतिपदोत्सव के जिकिर कइले बाने जहिया दिया जरावल जाय आ नया बियाह कइले दंपति लो के उपहार दिहल जाय।[8][9] नउवीं सदी के लेखक राजशेखर अपना काव्यमीमांसा में दीपमालिका के नाँव से तिहुआर के बिबरन देले बाने जहिया घर के साफ-सफाई कइल जाय, लीपल जाय आ दिया जरा के घर, गली आ बजार सजावल जाय।[8] इगारहवीं सदी के ईरानी यात्री अल बरूनी अपना संस्मरण में हिंदू लोग द्वारा दीपावली मनावे के जिकिर कइले बाने जे कातिक के अमौसा के मनावल जाय।[10]
महत्त्व[संपादन]
दीपावली भारत आ नेपाल में बहुत खुसी आ आनन्द के परब के रूप में मनावल जाला आ ई सभसे महत्व के परब सभ में से एक हवे। ज्यादातर लोग जे बाहर दुसरे जगह रह रहल होला, अपना घर परिवार आ गाँव में आ के ई तिहुआर मनावे के कोसिस करे ला। एह तिहुआर में खरीदारी, उपहार दिहल आ खुसी मनावल प्रमुख चीज हवे। ई तिहुआर ब्यापार आ खरीदारी के एगो प्रमुख अवसर हवे[11] लोग एक दुसरे खाती नया कपडा, गिफ्ट, मिठाई आ मेवा, अउरी किसिम-किसिम के चीज खरीदे ला। नया समय में कुछ लोग के इहो कहनाम बा कि तिहुआर पर बजार हावी हो गइल बा।[12][13] एह अवसर पर रंगोली आ आतिशबाजी कला आ उतसाह देखावे के सुघर मोका देला आ मरद मेहरारू सभ लोग एह तिहुआर में भागीदार होला।[3][14]
इलाका अनुसार कुछ न कुछ बिबिधता लिहले ई तिहुआर, जगह क्षेत्र के हिसाब से काली आ लछिमी के पूजा के भी हवे आ लोग पूजा में खुसी-खुसी सामिल होला आ पूजा के बाद एक दुसरे के घरे जा के मिलनी भी करे ला। एह भेंटघाँट में मिठाई आ मेवा उपहार में देवे के रेवाज भी हवे।[3][14]
आध्यात्मिक महत्त्व[संपादन]
दिपावली के तिहुआर हिंदू, जैन, सिख आ नेवार बौद्ध लोग मनावे ला।[15] मनावे के कथा भा कारण अलग-अलग भी होखे तबो मूल भावना प्रकाश के अन्हार पर बिजय, ज्ञान के अज्ञानता पर बिजय, अच्छाई के बुराई पर बिजय आ आशा के निराशा पर बिजय के होला आ कहानी-कथा सभ एही के चीन्हा के रूप में होखे लीं।[16][17]
खुद हिंदूए धरम में एह तिहुआर से जुड़ल कई तरह के कथा मिले लीं[18] एकरे बावजूद ई सगरी कथा सभ प्रकाश, ज्ञान, आत्मोन्नति, आनंद आ सही मार्ग के प्रतीक के रूप में बिबरन वाली बाड़ी स। अन्धकार दूर कइल एक तरह से बुराई के खिलाफ लड़ाई के भावना के प्रकटीकरण हवे[19] दिवाली एह तरीका के आत्मिक अँजोर के बुराई पर बिजय के निशानी हवे,[20] ज्ञान के अज्ञानता पर जीत आ गलत पर सही के श्रेष्ठता के चीन्हा हवे।[21][22] अच्छाई के हमेशा जीत होले एह हिंदू मान्यता के ई तिहुआर के रूप में प्रकटीकरण हऽ।[23]
बिबरन आ रीति-रेवाज[संपादन]
दिवाली आमतौर पर एक दिन के तिहुआर हवे। हालाँकि, एकरे आगे पाछे कई गो परब पड़े लें आ सभके सड़मेड़े देखल जाय त ई कुल पाँच दिन के बिस्तार वाला तिहुआर हो जाला। मुख्य परब कातिक के अमौसा के होला जेह दिन दिया बारल जाला आ लछमी के पूजा होला। कुल पाँच दिन के तिहुआर के सुरुआत धनतेरस से होला आ अंत भाई दूज के होला।
धनतेरस[संपादन]
धनतेरस, कातिक के अन्हरिया पाख के तेरस तिथी के मनावल जाला। पुराण के अनुसार एही दिन समुंद्र मंथन से लक्ष्मी के जन्म भइल रहे। चिकित्सा आ बैदकी के देवता मानल जाए वाला धन्वंतरी के जनम भी एही दिन भइल मानल जाला। एह दिन लोग नया सामन खरीदे के दिन के रूप में मनावे ला। मानल जाला कि एह दिन खरीदारी करे से धन-संपति के बढ़ती होला। खासतौर से सोना आ बर्तन खरीदल जाला। आजकाल गाड़ी आ अन्य बिबिध सामान के खरीदारी के रेवाज बढ़त जात बा।
नरक चतुर्दसी[संपादन]
एह दिन, पुराणन के कथा अनुसार, नरकासुर के बध भइल रहे। जेकरे कारण एकर नाँव नरक चतुर्दसी भा नरका चौदस पडल। कुछ इलाका में एकरा के छोटी देवाली भी कहल जाला। कुछ दिया बार के ई दिन मनावल जाला।
अन्य कथा के मोताबिक हनुमान के जनम भी कातिक के अन्हार के चौदस के भइल रहे। ई दिन हनुमान जयंती के रूप में भी मनावल जाला।
लक्ष्मी पूजा[संपादन]
लक्ष्मी पूजा, आ दिपावली कातिक के अमौसा के मनावल जाला आ ई मुख्य परब हवे। एह दिन घर में लक्ष्मी आ गणेश के पूजा कइल जाला। घर आ दूकान में दिया बार के आ पड़ाका छोड़ के खुसी मनावल जाला। लक्ष्मी-गणेश के साथे कुछ जगह एही दिन सरस्वती आ कुबेर के पूजा भी होला।[2] लक्ष्मी, धन संपति के प्रतीक मानल जाली आ इनके पूजा क के अगिला साल भर खाती सुख समृद्धि के मनौती कइल जाला।
मान्यता हवे की एह दिन लक्ष्मी भ्रमण करे ली आ उनके स्वागत खाती दिया जरा के अँजोर कइल जाला आ घर में लक्ष्मी के आवे के मनावल जाला। पूजा के बाद लोग बाहर निकले ला आ पड़ाका आ आतिशबाजी चलावे ला।[24] पड़ाका छोड़ल दिवाली के खुसी मनावे आ खराब चीज सभ के भगावे के प्रतीक के रूप में देखल जाला।[25][26] आतिशबाजी के बाद लोग आपस में मिठाई बाँटे ला आ मिलनी करे एक दुसरे के घरे जाला।[2] भोजपुरी क्षेत्र में, दिया सभ के अंत में, एगो दिया में तेल एकट्ठा क के काजर पारे के परंपरा हवे। रात के बीते के बाद भोर होखे से पहिले दलिद्दर खेदे के रेवाज भी हवे जेह में औरत लोग टुटहा सूप-सुपेली भा दउरी पर डंडा से मार के आवाज करत घर से सिवान में ले जाली जहाँ ऊ सूप-सूपेली के फेंक दिहल जाला। भोर के बाद गोधना के तइयारी सुरू हो जाला।
पड़वा, बलिप्रतिपदा, गोधना[संपादन]
मुख्य रूप से पच्छिमी-बिचला भारत में दिवाली के अगिला दिन पड़वा के रूप में मनावल जाला जे पती-पत्नी के परेम के तिहुआर हवे।[2] पति लोग एह दिन अपना मेहरारू के बढ़ियाँ उपहार देला। कई इलाका सब में नया बियाहुत लइकी आ दमाद के बोला के भोजन करावे के रेवाज भी चलन में बा। एह दिन भाई लोग अपना बहिन के ससुरे जा के उनहन लो के नइहर लिया आवे ला। कई इलाका में ई पड़वा के तिहुआर नया साल के रूप में भी मनावल जाला। जवना इलाका में अमौसा के महीना के अंत मानल जाला ओह सभ जगह दिवाली के अगिला दिन, पड़वा से कातिक महीना आ नया साल के सुरुआत मानल जाले।
उत्तर भारत आ अउरी कई इलाका सभ में एह दिन गोबर्धन पूजा होला। भोजपुरी क्षेत्र में एकरा के गोधना कूटल कहल जाला। एह दिन लइकी गोबर से जमीन पर गोधना-गोधनी के रूप बनावे लीं आ ओकरे चारो ओर मेहरारू एकट्ठा हो के पूजा, गीति इत्यादि के बाद मूसर से चीन्हा के रूप में ओह गोबर के बनल रूप के कूटे लीं। बाद में गोबर के उठा के एही दिन देवाल पर नखी-नखी बरी के आकार में सटा के पिंड़िया लगावल जाला।
अउरी इलाका सभ में गोबर्धन पूजा, अन्नकूट इत्यादि के नाँव से ई तिहवार मनावल जाला। मान्यता हवे कि एही दिन कृष्ण गोबर्धन परबत उठा के इंद्र के परकोप से गोकुल के रक्षा कइले रहलें। अन्नकूट के संबंध भी नया अनाज से बा (अन्न माने अनाज, कूट माने पहाड़ के चोटी, यानी अनाज के पहाड़ भा ढेरी एकर शाब्दिक अरथ हवे)। कुछ इलाका में गोबर के परबत नियर बना के ओह पर नया अनाज चढ़ावल जाला।
ब्यापारी आ बनिक लोग एह दिन से नया खाता-बही सुरू करे लें।
भइया दुइज[संपादन]
दीपावली के तिहुआर के सीरीज में आखिरी परब भाई दूज, नेपाल में भाई टीका, जहाँ ई एगो प्रमुख परब होला, मनावल जाला। ई भाई-बहिन के प्रेम के तिहुआर के रूप में मनावल जाला आ काफी हद तक रक्षाबंधन से मिलत-जुलत होला। हालाँकि, एह परब में रीति रिवाज कुछ अलग किसिम के होला, मूल भावना रक्षाबंधन वाली होले आ सहोदर भाई बहिन के आपसी प्रेम के आ आजीवन चले वाला मजबूत रिश्ता के चीन्हा के रूप में एकरा के देखल जाला। एह दिन औरत आ लइकी सभ नाहा-धो के नया कपड़ा पहिर के एकट्ठा होखे लीं आ भाई के लमहर उमिर आ सुख-समृद्धि खाती प्रार्थना करे लीं। भाई के लिलार पर टीका लगावे लीं। परंपरागत रूप से एह दिन भाई लोग या त अपना बहिन के गाँवे जा के टीका लगवावे भा बहिन लोग के ससुरे से नइहर ले आ के ई तिहुआर मनावे आ नया फसल के सुख-संपत्ती के उत्सव मनावे।[2]
मुद्दा[संपादन]
पर्यावरण आ मानव स्वास्थ्य पर दीपावली के परभाव के ले के चिंता जाहिर कइल गइल बा।
हवा प्रदूषण[संपादन]
भारतीय राज्य उत्तर प्रदेश के लखनऊ में बर्मन के अगुआई में भइल एगो अध्ययन में ई परमान मिलल कि महीन (PM2.5) प्रदूषक कण सभ के हवा में मौजूदगी आतिशबाजी के बाद बढ़ जाले भले एकरे दौरान कम होखे। पड़ाका छोड़े से हवा में आइल ई महीन पार्टीकुलेट अगिला चउबिस घंटा ले हवा में मौजूद रहे लें।[27] एगो अउरी अध्ययन में इहो सबूत मिलल कि जमीन-नजदीक वायुमंडल में ओजोन प्रदूषण के खतरा भी आतिशबाजी के बाद बढ़ जाला आ एहू के समय सीमा लगभग एक दिन के होले।[28]
9 अक्टूबर 2017 के भारत के सुप्रीम कोर्ट दिल्ली में पड़ाका के बिक्री पर प्रतिबंध लगा दिहलस, लेकिन ई रोक पड़ाका छोड़े पर ना बा।[29] कोर्ट ई फैसला ई मान के लिहलस कि तिहुआर में आतिशबाजी के सामान के इस्तेमाल पर रोक से दिल्ली के हवा के गुणवत्ता में काफी सुधार होखी। (2016 के दिवाली के बाद PM2.5 के लेवल सुरक्षित स्तर से 30 गुना ढेर हो गइल रहे) एकर आलोचक लोग के बिचार में ई जूडिशियल ओभररीच यानी कोर्ट के अपना दायरा से बाहर जा के काम कइल बा, लोग दिल्ली से बहरें से पड़ाका खरीद ली, हिंदू धरम के खिलाफ बा; जबकि एह फैसला के समर्थक लोग हवा के गुणवत्ता खाती फैसला के ठीक मानत बा।[29]
आगजनी[संपादन]
दिवाली के समय आगजनी आ आगि से जरे के घटना में बढ़ती देखल जाले। एह आतिशबाजी के आइटम सभ में खुज्झा (अनार) अकेले 65% दुर्घटना सभ के कारण बने ला जेकरा से लोग के जरे के घटना होखे ले। अइसन घटना सभ के टिपिकल शिकार लड़िका ना बलुक उमिरदार लोग होला। अखबारन में आ मीडिया में आतिशबाजी से जरे पर जरे वाला अंग के तुरंत पानी में बोरे आ प्राथमिक उपचार करे के सलाह दिहल जाले। ज्यादातर अइसन घटना सब में जरे के घाव ग्रुप I (कम घातक) प्रकार के होला। [30][31]
गैलरी[संपादन]
पुणे में आकास कंदील
यूनाइटेड किंगडम में दिवाली (2006)
संदर्भ[संपादन]
- ↑ Charles M Townsend, The Oxford Handbook of Sikh Studies, Oxford University Press, ISBN 978-0199699308, page 440
- ↑ 2.0 2.1 2.2 2.3 2.4 2.5 Pintchman, Tracy. Guests at God's Wedding: Celebrating Kartik among the Women of Benares, pp. 59–65. State University of New York Press, 2005. ISBN 0-7914-6596-9.
- ↑ 3.0 3.1 3.2 Deborah Heiligman, Celebrate Diwali, ISBN 978-0-7922-5923-7, National Geographic Society, Washington, D.C.
- ↑ Lochtefeld, James G. "Diwali" in The Illustrated Encyclopedia of Hinduism, Vol. 1: A–M, pp. 200–201. Rosen Publishing. ISBN 9780823931798.
- ↑ Lochtefeld, James G. "Kartik" in The Illustrated Encyclopedia of Hinduism, Vol. 1: A–M, p. 355. Rosen Publishing. ISBN 978-0-8239-3179-8.
- ↑ Diwali – the season of Festivals Tarang (October 2003), page 4
- ↑ मैक्स मुलर (अनुबादक), The Upanishads, Katha Upanishad, p. 1, at Google Books, कोटेशन: "The wise prefers the good to the pleasant, but the fool chooses the pleasant through greed and avarice. Wide apart are these two, ignorance and wisdom. [...] What is called a treasure is transient, for the eternal is not obtained by things which are not eternal. The wise who, by means of meditation on his Self, recognizes the Ancient, he indeed leaves (transient) joy and sorrow far behind. [...] Beyond the senses there are the objects, beyond the objects there is the mind, beyond the mind there is the intellect, the Self is beyond the intellect. Beyond the Self is the Undeveloped, beyond the Undeveloped is the Purusha. Beyond the Purusha there is nothing, this is the goal, the highest road. A wise man should keep down speech and (impulses of) mind, he should keep them within the Self which is knowledge."
- ↑ 8.0 8.1 BN Sharma, Festivals of India, South Asia Books, ISBN 978-0836402834, pp. 9–35
- ↑ Varadpande, Manohar Laxman (1987). History of Indian Theatre, Volume 1. Abhinav Publications. प. 159. ISBN 9788170172215.
- ↑ R.N. Nandi (2009), in A Social History of Early India (Editor: B. Chattopadhyaya), Volume 2, Part 5, Pearson Education, ISBN 978-8131719589, pp. 183–184
- ↑ Dianne MacMillan (1997), Diwali: Hindu Festival of Lights, Enslow Publishers, ISBN 978-0894908170
- ↑ http://hindi.webdunia.com/my-blog/diwali-deepawali-global-market-116102200088_1.html
- ↑ http://janchowk.com/ART-CULTUR-SOCIETY/dipawali-capital-neolibriasation-culture/1289
- ↑ 14.0 14.1 Suzanne Barchers (2013), The Big Book of Holidays and Cultural Celebrations, Shell Education, ISBN 978-1425810481
- ↑ Todd T. Lewis. Popular Buddhist Texts from Nepal: Narratives and Rituals of Newar Buddhism. State University of New York Press. पप. 118–119. ISBN 978-0-7914-9243-7.
- ↑ Diwali – Celebrating the triumph of goodness Hinduism Today (2012);
Tina K Ramnarine (2013). Musical Performance in the Diaspora. Routledge. प. 78. ISBN 978-1-317-96956-3., Quote: "Light, in the form of candles and lamps, is a crucial part of Diwali, representing the triumph of light over darkness, goodness over evil and hope for the future."
- ↑ Jean Mead, How and why Do Hindus Celebrate Divali?, ISBN 978-0-237-534-127, pages 8–12
- ↑ Vasudha Narayanan; Deborah Heiligman (2008). Celebrate Diwali. National Geographic. प. 31. ISBN 978-1-4263-0291-6.
- ↑ Hindu Festivals Hinduism Today (2010)
- ↑ Diwali, India's Festival of Light R.M. Hora, National Geographic (2011)
- ↑ Thompson, Elizabeth Kelley (2013), Shouldn't Their Stories Be Told In Their Voices: International Students’ Experiences of Adjustment Following Arrival to the U.S., Master's Thesis, University of Tennessee
- ↑ Carol Plum-Ucci (2007), Celebrate Diwali, Enslow Publishers, ISBN 978-0766027787, page 39-57
- ↑ Darra Goldstein; Sidney Mintz; Michael Krondl; Laura Mason (2015). The Oxford Companion to Sugar and Sweets. Oxford University Press. पप. 222–223. ISBN 978-0-19-931339-6.
- ↑ Light up your day The Hindu (28 October 2013)
- ↑ Petrillo, Valerie (28 May 2007). Asian American History. Chicago Review Press. ISBN 978-1-55652-634-3. पहुँचतिथी 26 October 2011.
There are firecrackers everywhere to scare off evil spirits and contribute to the festive atmosphere.
- ↑ DeRocco, David; Dundas, Joan; Ian Zimmerman (1996). The International Holiday & Festival Primer. Full Blast Productions. ISBN 978-1-895451-24-5. पहुँचतिथी 26 October 2011.
But as well as delighting the spectators, the fireworks are believed to chase away evil spirits.
- ↑ Barman SC, Singh R, Negi MP, Bhargava SK (September 2009). "Fine particles (PM2.5) in ambient air of Lucknow city due to fireworks on Diwali festival". Journal of Environmental Biology. 30 (5): 625–32. PMID 20136038.CS1 maint: Uses authors parameter (link)
- ↑ Attri AK, Kumar U, Jain VK (June 2001). "Formation of ozone by fireworks". Nature. 411 (6841): 1015. doi:10.1038/35082634. PMID 11429593.
- ↑ 29.0 29.1 "India's courts take the fun out of a Hindu holiday". The Economist. 12 October 2017.
- ↑ Mohan D, Varghese M (1990). "Fireworks cast a shadow on India's festival of lights". World Health Forum. 11 (3): 323–6. PMID 2291800.
- ↑ Ahuja RB, Bhattacharya S (August 2004). "Burns in the developing world and burn disasters". BMJ. 329 (7463): 447–9. doi:10.1136/bmj.329.7463.447. PMC 514214. PMID 15321905.


text:
31 July 2014
भोजपुरी गजलें - पवन श्रीवास्तव
उल्टा-सीधा पाठ पढ़ा के पहिले त भरमावल जाई
ना मनिहें त सोंटा लेके बबुआ के सरीआवल जाई .
गर्म मिजाजन के गर्मी के सपना से सेरवावल जाई
झूठ के इंधन बारके बबुआ साँच में आँच लगावल जाई
अब्बर देबी जब्बर बोका ,सांकल पंडित ,बहकल पूजा
अबकी बोका के बेदी पर देबी-मुंड चढ़ावल जाई
जबतक उनकर तेल जरत बा सगरी गाँव अँजोर भइल बा
बाकि जहिया उ खिसिअहिएँ ,कइसे दीप जरावल जाई ?
तूँहूँ चेत$ " पवन’’ कि लगले अब खतरा के घंटी बाजी
आखिर ई कब तक ले-देके आपन काम चलावल जाई
रुसल राग मनाईं कईसे
प्रेम के गितिया गाईं कईसे
हम सावन के बादर नइखीं
लहकत गाँव बुताईं कईसे
मारू बाजा बाज रहल बा
धीरे हम बतिआईं कईसे
जेकरा मति में भाँग परल बा
ओकरा के समझाईं कईसे
देबी देवता सुनते नइखन
राछस से बतियाईं कईसे
पार पहाड़न के मंजिल बा
अतना साँस जुटाईं कईसे
बोलला में खतरा बा ,बाकी
जिभिया के समझाईं कईसे
:- पवन श्रीवास्तव
Mob.09471237644
Subscribe to: Post Comments (Atom)


text:
जौनपुर के रहे वाली राखी त्रिपाठी खुशकिस्मत निकलली कि उनुका अपना पहिलके फिल्म में पवन सिंह का साथे ठुमका लगावे के मौका मिल गइल. घर परिवार में केहू के फिल्मी दुनिया से कवनो संबंध ना रहे बाकिर राखी त्रिपाठी के ग्लैमर के चकाचौंध मुंबई खींच ले आइल. कालेज में पढ़ते घरी कई गो डांस प्रोग्राम देबे वाली राखी नृत्य के प्रशिक्षन लिहली आ किस्मत आजमावे दिल्ली चल अइली. ओहिजा माडलिंग से शुरुआत कइली आ फेर मुंबई चहुँप गइली.
संजोग निमन रहे कि उनका कमे समय में कई गो बढ़िया मौका मिल गइल. कुछेक धारावाहिकन में काम कइली आ माडलिंगो से जुड़ाव बनवले रखली. एही बीच प्यार बिना चैन कहाँ रे फिल्म खातिर आफर मिलल. कहल गइल कि पवन सिंह का साथे एगो गाना करे के बा. पहिले त विश्वासे ना भइल. बुझाव ना कि का करस. फेर जब गाना सुनावल गइल, सिचुएशन बतावल गइल त काम सकार लिहली. ओह गाना का बारे में बतावत कहली कि गाना कालेज में पवन सिंह के एन्ट्री पर बा. राखी के किरदार एगो बहुते घमण्डी लड़की के बा. गाना पवन सिहं के अलबम के एगो हिट गाना ह.
पवन का साथे काम कर के राखी बहुते उत्साहित बाड़ी. कहली कि पवन जतने बढ़िया गायक आ कलाकार हउवन ओतने बढ़िया इंसानो हउवन. कबो ई अहसास ना होखे दिहलन कि ऊ एगो सुपर स्टार हउवन आ हम एगो नया लड़की. गाना अतना बढ़िया से फिल्मावल गइल बा कि दर्शक ओकरा के बहुते पसन्द करीहें. अपना बारे में बतावत कहली कि अगर माडलिंग आ अदाकारी ना करती त क्लासिकल डांसर बनती. अमिताभ बच्चन उनकर सदा बहार हीरो हउवें आ सलमान खान का साथे काम करे के सपना रखले बाड़ी.
(स्रोत : खालिद)


text:
आयकर रिटर्न भरे के तारीख बढ़ गइल
नयी दिल्ली 26 जुलाई (वार्ता). आकलन साल, Assessment Year, 2018-19 खातिर आयकर रिटर्न भरे के आखिरी तारीख वित्त मंत्रालय एक महीना बढ़ाके 31 अगस्त 2018 क दिहलसि.
केन्द्रीय प्रत्यक्ष कर बोर्ड (सीबीडीटी) का तरफ से जारी बयान में आजु बियफे का दिने कहल गइल बा कि आयकर रिटर्न दाखिल करे के आखिरी तारीख जवन पहिले 31 जुलाई रहुवे तवना का एक महीना बढ़ा के अब 31 अगस्त क दिहल गइल बा.
आकलन वर्ष 2018-19 खातिर रिटर्न दाखिल करे के आखिरी तारीख बढवला से देश के करोड़ों आयकर दाता के राहत मिलल बा काहे कि पहिला बेर रिटर्न जमा करावे के तारीख पार भइला का बाद एह साल से जुर्माना लागे के बात कहल गइल बा. एहसे बहुते लोग बेचैनी में रहुवे आ ऑनलाइन रिटर्न भरे के एह आपाधापी में सर्वर के परेशानी होत रहुवे. एहसे जे लोग अबहीं ले आपन रिटर्न जमा नइखे करवले ऊ लोग अब आराम से आपन रिटर्न जमा करा पाई.


text:
रिंकू घोष से बड़हन स्टारडम भोजपुरी के कवनो नायिका नइखी देखले. उनुकर एक झलक पावे खातिर लाखन के भीड़ जुट जाले जवन ई बतावे खातिर काफी बा कि भोजपुरिया लोगन में रिंकू घोष के कतना क्रेज बा. पिछला दिने हाजीपुर में अपना फिल्म “सईंया ड्राइवर बीबी खलासी” के शूटिंग करत घरी दर्शकन के बड़हन हुजूम जुट गइल रहुवे. सभे परेशान रहे रिंकु से आटोग्राफ आ फोटोग्राफ खातिर. ओही में एगो बुढ़ियो आइल रहली जे रिंकू के बतवली कि ऊ “विदाई” देख के रिंकू घोष के आपन बेटी मान लिहले बाड़ी. रिंकू उनका साथे बहुते देर ले रहली आ कहली कि उनुका घरे जा के खइबो करीहें. रिंकू कहली कि नवहियन के बहुते भीड़ देखले बानी बाकिर कवनो उमिरदराज महिला हमरा के बेटी बोलावे ई पहिला बेर देखनी.
कहल जात बा कि फिल्म “सईंया ड्राइवर बीबी खलासी” में खलासी का भूमिका में रिंकू घोष एक बेर सगरी दर्शकन के दिल जीते जा रहल बाड़ी.
(स्रोत – शशिकान्त सिंह)


text:
Harishankar Brahma is the new Election Commissioner
Govt has appointed Harishankar Brahma, a retired IAS officer belonging to Assam, as the new EC after a seat was vacated after retirement of Navin Chawla.
मुख्य चुनाव आयुक्त नवीन चावला के अवकाश लिहला का बाद चुनाव आयोग में आयुक्त के खाली पड़ल सीट पर असम के बोडोलैण्ड निवासी आ अवकाश प्राप्त आईएएस आफिसर हरिशंकर ब्रह्मा के नियुक्त कइल गइल बा. ब्रह्मा १९७५ बैच के आफिसर रहलन. पूर्वोत्तर भारत से लिंगदोह का बाद ई दूसरका आफिसर चुनाव आयुक्त बनावल गइल बाड़न. आयोग में तीन गो आयु्कत रहेले आ तीनो के बराबर मानल जाला. अबही कुरेशी मुख्य चुनाव आयुक्त बाड़न.


text:
सरकार जनपथ से ना चल के जनमत से चलत बिया – कहलन मोदी
कटक 26 मई (वार्ता). प्रधानमंत्री नरेन्द्र मोदी आजु कहलन कि राष्ट्रीय जनतांत्रिक गठबंधन सरकार अपना चार बरीस का राज में साफ नीयत से आ पूरा प्रतिबद्धता का साथे काम करत अपना कड़ेर फैसलन से व्यवस्था बदलले बिया आ देश के साख बढवले बिया. भ्रष्टाचार आ करियाह धन का खिलाफ सरकार के कड़ा कार्रवाई से बौखलाइल विपक्ष एकजुट होखे लागल बा.
राजग सरकार के चार बरीस के कामकाज पर सवाल उठावे वाला कांग्रेस के करारा जवाब देत मोदी कहलन कि मौजूदा सरकार ‘कन्फयूजन’ से ना बलुक ‘कमिटमेंट’ से चलत बिया आ ई सरकार जनपथ से ना चल कि जनमत से चलत बिया.
कटक में बोलावल एगो जनसभा में देश का सोझा अपना सरकार के ‘रिपोर्ट कार्ड’ पेश करत प्रधानमंत्री महंगाई, बेरोजगारी, गरीबी हटावे, सुरक्षा अउर विदेश नीति के मोर्चा पर विफल रहे के विपक्ष के आरोपन के ओकर खिसियाहट करार दिहलन. कांग्रेस आ ओकर पिछलकी सरकारन पर तीख हमला करत मोदी कहलन कि पूरा कांग्रेस एगो परिवार का सोझा मूड़ी नवा के पड़ल बिया. पिछला सरकारन में प्रधानमंत्री रिमोट कंट्रोल से चलत रहलें आ मंत्रियन के ईमेल से निर्देश मिलत रहुवे.
कहलन कि उनुकर सरकार अपना सहयोगी दलन का साथे मिलके साफ नीयत से काम करत बिया, जेहसे देश के साख बढ़ल बा. ई सरकार कड़ा फैसला लेबे में डेराव ना, ना ही फैसला लेबे से चूकेले. पहिले लटकावे, अटकावे अउर भटकावे के कार्य संस्कृति रहुवे. व्यवस्था आधा अधूरा रहुवे. उनुकर सरकार व्यवस्थन के संपूर्णता का ओर ले जाए ला अपना योजनव के निचला आ बिचला तबकन के आस आ उमेद से जोड़लसि जेहसे ओह लोग का जिनिगी में बदलाव आ सके. सरकार के योजनन आ कार्यक्रमन के उल्लेख करत पीएम कहलन कि सबका के आवास, किसानन के आमदनी दुगुना करे आ आयुष्मान भारत जइसन योजनन के लक्ष्य का बारे में विपक्ष सोचिओ ना सके.
कहलन कि राजग सरकार के चार बरीस का राज में देश के सवा सौ करोड़ नागरिकन में ई भरोसा उपजल बा कि हिन्दुस्तान बदल सकेला. चार बरीस में हालात बदलल बा, देश ठहराव से निरंतरता का ओर, अव्यवस्था से सुव्यवस्था का ओर, कुशासन से सुशासन का ओर अउर करियाह धन से जनधन का राहे तेजी से बढ़ल जात बा.
पीएम मोदी कहलन कि सरकार सही राह पर चलके जनता के विश्वास आ मत दुनु जीतले बिया आ एकरे परिणाम ह कि पिछला चार बरीस में भाजपा पांच राज्यन में अपना सरकार से आगा बढ़त आजु 20 राज्यन में सरकार चलावत बिया. भाजपा के आजु डेढ़ हजार से अधिका विधायक बाड़ें आ एह चार बरीस में भाजपा ‘पंचायत से पार्लियामेंट’ तक के विशाल पार्टी बन गइल बिया.


text:
“ए साह जी हो, तनी एगो कड़क चाय पियवता भाय।आज दिमाग बड़ा गरम ह।”हाँफत-हुँफत हलकान हाल नन्हकू अड़ी पर अवते साह जी से फरमाइस कइलन।
” काहें मूड ख़राब ह नन्हकू भइया।बतावा भला साह जी! जे काम के न काज के,दिन भर लखेरा नियन घुम्मत रहेला ओहू क मूड कब्बो खराब हो सकेला ?।” एक जाना नन्हकू के दिमाग क तापमान बढ़ावत हंसी कइलन।
” ए साह जी!कह देत हईं कवनो दिने तोहरे दोकान पर खून-खराबा हो जायी त हमके दोस मत दीहा।ई ससुर जवने के सोझ डहरी ना चले आवत उहो उपदेस देवे सुरु कय देत ह।जवने दिने हमार माथा फिरल तवने दिने मूड़ी प खच्च से गंडासा चलल।जे हमसे लगी जान से जायी।” नन्हकू क्रोध में बोलत जात रहलन अउर जे उनके कुछ देर पहिले लखेरा कहके चिढ़वले रहे ओकर आकी -बाकी पूरा करत चुन -चुन के गारी देत जात रहलन।
” जाये दा भाई तू लोग काहें बात क बाती पूरत हउवा लोग।साह जी के अड़ी प मोसल्लम आग क इंतजाम ह।जनते हउवा लोग केतना जरतुहा लोग बइठल हउवन इँहा।केहू झगरा सझुराई ना इँहा सब आगे लगायी।” एक जाना बीच-बचाव करत नन्हकू के समझावे -बुझावे लगलन बाकिर नन्हकू क चित्त सांत ना होत रहल।
” का भयल ह भाय नन्हकू। कुछ बतइबो करबा कि बस मूड़ी गोतले मातम मनइबा ..आंय।” साह जी चाय छानत, नन्हकू के भरुका थमावत पुछलन।
“का बतायीं साह जी ,कहतो क संकोच लगत ह।” नन्हकू दुख साझा कईल चाहत रहलन बाकिर ऊ दोगुना होत जात रहल।
“अरे भाय,भोले -भंडारी के नगरी में के के दुख ब्यापत ह हो भईलोगन।तनी सुनी त।” फजीहत गुरु सुर्ती ठोंकत हँसत-ठठात नन्हकू के लग्गे आके बइठ गयिलन।
” देखा गुरु कब ले नन्हकू भइया सस्पेंस बनवले हउवन।कब ले सब पूछत ह कि काहें रोवां गिरवले हउवा त बतवते ना हउवन।हम त अबहीं मुंह से कुछ कढ़वते हईं कि किटकिटात,खिसियात, गाल फुलवले कटहा बानर नियन बकोटे धउड़े लगत हउवन।” जवन जाना नन्हकू के लखेरा कह के पहिलहीं गारी-फक्कड़ सुन ले ले रहलन, उनकर फजीहत गुरु के अवते पलरा भारी हो गयल रहल। ऊ बेहिचक नन्हकू के कटहा बानर कह के मजाक उड़ावत ,हंसी-ठट्ठा करे में मगन हो गयल रहलन।
” देखा गुरु तोहरे लिहाज में हम एह अदिमी के कुछ बोलत ना हईं , नाही त इनकर एक्के छन में गती-मुक्ती बनाय देतीं।”नन्हकू दांत पीस-पीस के फजीहत गुरु के सुरक्षा घेरा से छिटक के अपने दुस्मन क घेंघा चाँपे के फिराक में फड़कत रहलन।
” अरे जाए दा ओनके भाय नन्हकू ! हमसे बतावा का भयल ह, का दिक्कत -परेसानी ह ?” फजीहत गुरु नन्हकू क चिंता -फिकिर साझा करे क कोशिश करे लगल रहलन।
” का बतायीं भइया एगो पटीदारी क बाबा हउवन। ऊ नब्बे बरीस के पार होइहन।कई बरीस ले हारी-बेमारी प कासी ले आवल जात हउवन कि कहीं मर-वर जायं त उनकर गति -मुक्ति बन जाय बाकिर बुढ़ऊ मूवते ना हउवन।सब सेवा-टहल,दर-दवाई करत- करत थाक गयल।बिछवने प कुल्ह करम होत ह बाकिर मरे क नाम ना लेत हउवन।” नन्हकू बोलत-बोलत हफरी छोड़े लगल रहलन।
” तोहार आपन बाबा ना न हउवन, दर-दयाद न हउवन त तोहके कवन फिकिर।अब जनमो-मरन केहू के हाथ में ह? सब त भोले-भंडारी, औघड़दानी के हाथ में ह।जब ऊ खोजी कय दें… जाए दा यार, काहें बुढ़ऊ क दुर्गत करत हउवा जा।” फजीहत गुरु अबहीं बतिया खतमें ना कइलन कि नन्हकू फफाये लगलन।
” ए भइया ऊ खुदे सबकर दुर्गत कइले हउवन, दोसर का उनकर दुर्गत करी।हमहन क भले दयाद -पटीदार होखें बाकिर मान-जान अपनही बाबा नियन कईल जाला।जब -जब बेमार होलन इहे अदिमी दउर-धूप के दवा-बीरो करावे ला।उनकर बेटी दमाद त एहि बनरसे में रहे लं बाकिर बुढ़वा के कुकरम से त्रस्त कब्बे तियाग देले हउवन।इहे अदिमी गाँवे-घरे क होवले के नाते लाज ढोवत ह।” नन्हकू क खुनुस बढ़ले जात रहल।
” कवन कुकर्म कइले हउवन भाय कि बेटी-दमाद झांके ना आवत हउवन ?”फजीहत गुरु क जिज्ञासा चरम प रहे।
“ऊ कुल छोड़ा भइया लंबी कहानी ह।अब चलत हईं बुढ़ऊ बदे मोसम्मी क जूस ले जाए के ह।”
“बतावा भला हेतना हुंसइले प अबहीं मोसम्मी क जूस फयदो करी …आंय।” एक जाना फिर लुत्ती लगवलन।
” चुप करा भाई काहें नन्हकू के पीछे पड़ल हउवा।ए नन्हकू मन थोर मत करा यार।काशी में मुक्ति सबके ना मिलेला ,बड़भागी लोगन के इँहा गति-मुक्ति मिलेला।एहि बात प एगो खिस्सा सुना जा।बहुत पहिले क बात ह।रामेश्वरम में एगो ब्यापारी धनंजय रहत रहल।खूब पुण्यात्मा,दानी-धर्मी रहे।ओकर यश-कीर्ति दूर-दूर तक फैलल रहे।जेतने ऊ प्रसिद्ध रहे ओतने ओकर माई बदनाम,चरित्रहीन।माई के पथभ्रष्ट भइले के बाद भी धनंजय क ख्याति कम ना भईल।एक दिन ओकर माई मर गईल त ओकरे आत्मा के शांति खातिर एक सुन्दर तांबा क बक्सा में ओकर अस्थि रख के ऊ गंगा जी में प्रवाहित करे बदे काशी आईल।मजूरा जवन बक्सवा उठवले चलत रहे ऊ लालच में पड़ गयल कि जरूर ए बक्सा में कुछ कीमती चीज होई जवने से ए ब्यापारी क ऐसे एतना लगाव ह।जइसहीं ब्यपरिया कुल्ला-दतुवन करे गईल कि मजुरवा बक्सवा ले के भाग गयल।कुछ दूर गइले प जब ओके खोललस त देखत का बा कि ओम्मे हाड़े-हाड़ भरल ह। मारे खीस के मजुरवा हड्डियन के एहर-ओहर फेंक देहलस।त ए बचवा नन्हकू हो, देखा ऊ पथभ्र्ष्ट, कुकर्मी मेहरारू के मुअलहुँ प एह काशी जी में मुक्ति ना लिखल रहे।त ई जवन बुढ़ऊ कपारे आके पड़ी गयल हउवन त का करबा खींच-खांच के पार लगावा जा।बाकिर जान ला ए बचवा सबकर एक दिन इहे आवेला,खाले जाए वाला। काहें से कि सबही न राम जी क कुक्कुर ह…. कहा कि झूठ कहत हईं।” सुर्ती ठोंकत, ठहाका लगावत फजीहत गुरु अड़ी से उठ के चल दिहलन अउर नन्हकू के मन में उनकर आखिरी वाक्य ‘सबही न राम जी क कुक्कुर ह ‘ कांट नियन करकत धंसल चल जात रहल।
- सुमन सिंह


text:
जेठ बइसखवा के पुरइन लहर-लहर करे
जेठ बइसखवा के पुरइन लहर-लहर करे,
ताहि कोखी धिअवा जनमली त पुरुख बेपछ परले ए। (बेपछ=विपक्ष)
मइले ओढ़न, मइले डासन, कोदो चउरा पंथ भइले,
रेंडवा के जरेला पसंगिया, निनरियो नाहि आवेले ए।
लाले ओढ़न, लाल डासन, बसमती चउरा पंथ भइले,
चनन के जरेला पसंगिया, निनरिया बलु आवेले ए।
सासु के देबऽ रेडिय तेल, ननद के तिसिए तेल,
गोतिन के देबऽ फुलेल तेल, हम गोतिन पाइंच ए।
सासु जे आवेली गावत, ननद बजावत हे,
गोतिन आवेली बिसमाधम मुदइया मोरे जनमऽलन,
सासु के डासबऽ खटिअवा, ननद के मचिअवा नू ए।
गोतिन के लाली पलंगिया हम गोतिन पाइंचए


text:
पाती के अंक 62-63 (जनवरी 2012 अंक) से – 4थी प्रस्तुति
– हीरालाल ‘हीरा’
अकसर एके संगे खइले
सँगे मदरसा पढ़हू गइले
एक्के अँगना खेलत-कूदत
दिन-दिन बढ़ल उमिरिया रे।
दू भई का नेह क चरचा
सगरो गाँव नगरिया रे ।
भव भरल भटकाव न कवनो
निश्छल हिया, दुराव न कवनो
घरनी अवते एह लोगन के
लउकत तंग नजरिया रे!
माई-बाबू आन हो गइल
प्रान बसे ससुररिया रे !
आपुस में तकरार बढ़ि गइल
बात-बात में रार बढ़ि गइल
अँगना दुअरा लगल बँटाये
पहुँचल पंच दुअरिया रे !
माई-बाबू के के राखी
अजब भइल तकररिया रे !
स्वारथ में अस आन्हर भइले
नेह तूरि हिय पाथर कइले
केहू के घर रूखा-सूखा
केनियो घीव चभोरिया रे !
एक घरे जगमग दीवाली
दुसरा घरे अन्हरिया रे !
पिछला कई बेर से भोजपुरी दिशा बोध के पत्रिका “पाती” के पूरा के पूरा अंक अँजोरिया पर् दिहल जात रहल बा. अबकी एह पत्रिका के जनवरी 2012 वाला अंक के सामग्री सीधे अँजोरिया पर दिहल जा रहल बा जेहसे कि अधिका से अधिका पाठक तक ई पहुँच पावे. पीडीएफ फाइल एक त बहुते बड़ हो जाला आ कई पाठक ओकरा के डाउनलोड ना करसु. आशा बा जे ई बदलाव रउरा सभे के नीक लागी.
पाती के संपर्क सूत्र
द्वारा डा॰ अशोक द्विवेदी
टैगोर नगर, सिविल लाइन्स बलिया – 277001
फोन – 08004375093
ashok.dvivedi@rediffmail.com